L E N T S E A S O N 2 0 1 7 - N K Y E P a g e | 1 UNITED CHURCH OF CHRIST IN THE PHILIPPINES Quadrennial Theme Year 3 Theme Scope 1 Strand 1 : SPIRITUALITY FOR THESE CRITICAL TIMES : Human Degradation and Spirituality for a New Humanity CC 2016-2017 : Identity: On Being and Becoming : Jesus' Choice of the Kind of Messiah Season: Lent Age Level: Nursery, Kindergarten, Younger Elementary March 5, 2017 Unang Dominggo sa Kwaresma: "PAGPILI SA PADULNGAN" Daang Kasabutan: Jeremias 1:4-10 - "Gipili nga Propeta si Jeremias" 4Ang Ginoo miingon kanako, 5"Sa wala ko pa ikaw buhata diha sa tagoangkan sa imong inahanug sa wala pa ikaw matawo, gigahin ko na ikaw alang sa usa ka balaan nga katuyoan; gipili ko na ikaw aron mahimong propeta alang sa kanasoran." 6Unya mitubag ako, "O Ginoong Dios, dili ako mahibalong mosulti kay batan-on pa ako kaayo." 7Apan miingon ang Ginoo kanako, "Ayaw pag-ingon nga batan-on ka pa kaayo, kay adtoon mo gayod ang katawhan nga paadtoan ko kanimo, ug isulti mo gayod ang akong ipasulti kanimo. 8Ayaw kahadlok kanila kay ubanan ug panalipdan ko ikaw. Ako, ang Ginoo, maoy nag-ingon niini!" 9Unya gihikap sa Ginoo ang akong ngabil ug giingnan niya ako, "Ania gibutang ko ang akong mga pulong diha sa imong mga ngabil. 10Karong adlawa, hatagan ko ikawg gahom sa pagbuot sa mga kanasoran ug sa mga gingharian, sa pag-ibot ug sa pagpukan, sa paglaglag ug paglumpag, sa paglig-on ug pagpatindog." Bag-ong Kasabutan: Matthew 16:21-23 "GIPASIDAAN NI JESUS ANG IYANG PAG-ANTOS UG KAMATAYON" 21Sukad niadtong higayona, giklaro na gyod ni Jesus pagsulti ngadto sa iyang mga tinun- an: "Kinahanglang moadto ako sa Jerusalem aron paantuson pag-ayo sa mga namunoan sa mga Judio ug sa mga pangulong pari ingon man sa mga magtutudlo sa Balaod. Patyon ako nila apan sa ikatulo ka adlaw mabanhaw ako." 22Tungod niini gidala siya ni Pedro layo sa uban ug giingnan, "Dili unta kana mahitabo kanimo, Ginoo!" 23Miatubang si Jesus ug miingon kang Pedro, "Pahawa, Satanas! Usa ikaw ka babag sa akong agianan kay ang imong hunahuna, hunahuna sa tawo ug dili sa Dios!" Pangkinatibuk-ang Panghuna-huna: Si Jesus mipili nga motuman sa kabubut-on sa Dios ug kini maoy iyang gipadulngan. Kon mopili kita nga mosunod ni Jesus, mao na kini ang atong padulngan (destiny). Sentro nga Panghunahuna: N/K/YE: Si Jesus mituman sa kabubut-on sa Dios nga mahimo nga atong Manluluwas. Pagpasabut sa Biblikanhong Teksto Ang libro sa Jeremias usa ka libro kabahin sa usa ka propeta nga lig-ong nasayud sa iyang tawag gikan sa Dios nga siya mahimo nga usa ka propeta. Tungod niana, iyang gipadayag ang pulong nga gihatag sa Dios kaniya. Si Jeremias nagsugod sa iyang propetanhong tahas sa tunga-tunga na sa panahon nga si Hari Hoseas maoy naghari sa tuig (640-609 B.C.), ug mipadayon hangtud pa sa sunod nga mga hari nga sila si Jehoahaz (609), Jehoiakim (609- 598), Jehoiachin (598-597) ug Zedekiah (597-586). Ang mao nga panahon puno sa kasamok
L E N T S E A S O N 2 0 1 7 - N K Y E P a g e | 2 ug kagul-anan sa katawhan ilabina sa panahon nga ang kalaglagan sa mga kanasoran, lakip ang Juda, nagsingabot na. Ang Jeremias 1:4-10 mao ang estorya kabahin sa tawag nga nadawat ni Jeremias. Dinhi sa mga nag-una nga bersikulo, ang Dios klaro kaayo sa Iyang katuyoan alang kang Jeremias bisan paman kon diha pa siya sa sabakan sa iyang inahan, sumala sa nasulat sa gisulti ni Propeta: " 5'Sa wala ko pa ikaw buhata diha sa tagoangkan sa imong inahan ug sa wala pa ikaw matawo, gigahin ko na ikaw alang sa usa ka balaan nga katuyoan; gipili ko na ikaw aron mahimong propeta alang sa kanasoran.'" Maghatag kini sa kahulogan sa panahon sa Kwaresma sa paghimo ni Jeremias nga maoy gipili sa Dios. Ang Hebreohanon nga pinulongan gihubad sa English nga pulong "chosen" o sa Cebuano "gipili". Kini makita usab diha sa Genesis 18:19 - ("Gipili ko siya aron sugoon niya ang iyang mga anak ug ang iyang umaabot nga panimalay sa pagtuman sa akong mga sugo pinaagi sa pagbuhat sa husto ug matarong. Kon buhaton nila kini, buhaton ko kaniya ang tanan nga akong gisaad.") ug Amos 3:2. (2"Sa tanang katawhan sa kalibotan kamo lamang ang akong gipili ug gimahal. Busa silotan ko kamo tungod sa tanan ninyong sala.") Tungod kay si Jeremias mao man ang gipili sa Dios, gilain siya sa Dios ug gidihugan ingon nga propeta. Ang propeta nagkahulogan "the one who has been called" (ang usa nga gitawag) aron mahimo nga instrumento sa Dios sa pagsulti sa Iyang kabubut-on ngadto sa kanasuran lakip na sa nasud sa Juda. Apan si Jeremias buot molikay og mihimo og mga pasangil. Iyang giila ang iyang pagka-batan-on ingon nga kaluyahon ug dili siya buot nga mosugot sa kagustohan sa Dios alang kaniya. Apan ang iyang mga pasumangil diha diha gisalikway sa Dios. Ang pagkabata o pagkabatan-on ug ang kakulang sa kasinatian dili mahimong rason nga ang usa ka tawo dili na mahiapil sa mga tinawag sa Dios. Ang Dios padayon nga nagasangkap ug nagatabang ni bisan kinsa nga Iyang gipanagtawag. Busa, ang Dios miingon, "Ayaw kahadlok kay Ako magauban kanimo." Mao kini ang pasalig sa Dios. Siya kanunay nga mag-uban. Ang Iyang pasalig maghatag og kasegurohan niadtong adunay pagduha-duha ug kahadlok ilabina niadtong Iyang gitawag nga mahimong propeta. Ang Dios wala nagpasalig nga si Jeremias dili sakiton, ni lotuson, ni prisohon, ni dili mosinati og kasakit. Ang presensya ug pakig-uban sa Dios kang Jeremias insakto na kaayo nga makahatag niya og gahum nga mahimong maisugon nga mobuhat sa iyang tahas bisan paman kon unsay nagpaabut kaniya sa unahan. Sa katapusan, ang bersikulo sa Jeremias 1:10 "Karong adlawa, hatagan ko ikawg gahom sa pagbuot sa mga kanasoran ug sa mga gingharian, sa pag-ibot ug sa pagpukan, sa paglaglag ug paglumpag, sa paglig-on ug pagpatindog." Ang Dios dinhi naghatag og tulo ka-parisan sa mga lig-ong pulong nga naghatag kahulogan sa iyang tahas sa unahan: pag-ibot ug sa pagpukan; paglaglag ug paglumpag. paglig-on ug pagpatindog Kini nga pulong daw nagdala og daku nga kadaot ilabina kon atong ilhon nga si Jeremias usa ka propeta alang sa kalaglagan (prophet of doom). Si propeta Jeremias mopahibalo og usa ka maot nga panagna sa paghukom nga maoy motapus sa usa ka gikasilagan nga klase sa pang-gobyerno kansang mga pangulo nagdumala sa katawhan nga anaa ang kahakog, kawalay kaangayan ug anaa ang pagpangdaug-daug. Ang katapusang duha ka pares nga mga pulong, "paglig-on ug pagpatindog", klaro kaayo nga nagpakita nga dili lang siya propeta alang sa kalaglagan sa usa ka madaug-daugong nasud, kondili siya propeta usab alang sa pagpasig-uli (restoration). Diha sa nangatumpag na nga mga gingharian nga gihukman na sa Dios adunay motungha ug mobakud nga bag-o nga gingharian. Kini usa ka
L E N T S E A S O N 2 0 1 7 - N K Y E P a g e | 3 katilingban nga gipasig-uli, gihinloan ug gipasaylo na sa Dios. Ang mensahe sa propeta kanunay nagdala og doble nga bahin sa paghukom ug pagluwas, kalaglagan ug paglaum, paglumpag ug pagpabakud. Kini mao ang kanunay anaa diha sa tema o unod nga gina- padayag sa mga propeta sa ilang pagpaila sa pulong ug kabubut-on sa Dios ngadto sa Iyang katawhan. Samtang sa Ebanghelyo sa atong Ginoo sumala ni Mateo, ang katuyoan niini mao ang pagpakita ngadto sa mga magbabasa nga si Jesus mao ang Mesiyas nga gipanagna sa panahon sa Daang Tugon (Old Testament). Si Mateo, kansang pangalan nagkahulogan, "gift of the Lord" o "gasa gikan sa Dios", usa ka tigkobra og buhis kinsa mibiya sa iyang naandan nga trabaho tungod sa iyang desisyon nga mosunod kang Jesus. Diha sa sinulat nila ni Markos ug Lukas, gitawag siya sa laing pangalan nga Levi. (Tan-awa ang tekso sa Mateo 9:9, Markos 2:14 ug Lukas 5:27). Ang usa sa mga sentro sa teksto nga atong mabasa diha sa Mateo 16:21-23 nagsulti sa pagpasidaan ni Jesus sa iyang umaabot nga pag-antus ug kamatayon sa kamot sa mga namunoan sa mga Hudiyo (Jerusalem's elders, chief priest and teachers of the law). Dinhi nga bahin giandam na ni Jesus ang iyang mga disipulo alang sa umaabot nga hitabo. Apan dinhi atong mabasa nga si Pedro misulay sa pagpahunong sa iyang gisulti nga dili maayo paminawon sa ilang dalunggan - ang pag-antus ug kamatayon. Busa si Jesus, midali usab sa pagpahunong kang Pedro pinaagi sa pagpapahawa kang "satanas." Gipahunong ni Jesus si Pedro tungod kay naila ni Jesus diha kang Pedro nga ang iyang mga pulong buot mobabag sa kabubut-on sa Dios nga mahitabo diha kang Jesus. Busa, gitawag ni Jesus si Pedro nga usa ka tawo nga nagbaton og hunahuna nga dili Iya sa Dios kondili iya sa tawo. Kini nga mga bersikulo maghatag kanato og panghuna-huna nga ang pagtuman sa padulngan (destiny) nga buot sa Dios nga mahitabo diha kanato magsugod gyud diha sa PAGKAMASINUGTANON (obedience). Kini nagpasabut sa usa ka kinaiya nga andam mobuhat sa buluhaton hangtud nga kini matapus. Mahimong adunay panahon nga bisan ang pinaka-suod nga sumusunod wala damha nga mosulti og pabor sa kalibutan alang sa unsa ang iyang gihuna-huna nga makaayo kaniya, ilabina sa hisgutanan sa paghatag og bili sa mga butang nga matapus, sa paghatag og bili sa kaugalingon nga kalampusan, pag-angkon sa mga kabtangan, paglikay sa sakripisyo ug pagsalikway sa unsa man ang mas labing importante diha sa tawag ingon nga disipulo o propeta. Diha niini nga bahin gi-badlong kita ni Jesus aron dili kita mahulog sa paghunahuna lamang sa kaugalingon kondili atong palabihon kon unsay kabubut-on sa Dios. Mao kiniy hinungdan nga kinahanglan kita magiyahan ang atong panghunahuna ug baruganan sa pasalig nga gihatag alang sa tanang tinawag sa Dios aron mahimong instrumento sa mapadayunong pagpaila sa Iyang presensya diha sa atong gidawat ug gipili nga PADULNGAN. Giya Alang sa Magtutudlo ug Uban Pa nga Buot Mogamit niini nga Pagtulon-an Pagsulod sa Jerusalem, si Jesus mitikang sa usa ka ang-ang sa iyang padulngan. Ingon nga pagbalik-lantaw, matag lakang nga iyang gihimo hinay-hinay kini nga mipadulong ngadto sa pagtubag sa hagit sa tawag nga iyang gidawat. Apan niini nga higayon, mas natugkad ni Jesus ang plano sa Dios diha kaniya gikan pa sa sinugdanan. Sa panahon sa iyang pagpang-wali, iyang gipaambit ngadto sa katawhan ang nagsingabut nga paghari sa Dios sa kalibutan diha sa pag-ayo sa masakiton, pagpagawas sa mga dautan nga espiritu, paghupay niadtong naguol ug misinati sa pagpangdaug-daug. Sa tumatapos na ang iyang panaw sa kalibutan, iya na usab nga gitagna ang iyang umaabot nga pag-antus ug kamatayon. Wala
L E N T S E A S O N 2 0 1 7 - N K Y E P a g e | 4 nay paghuna-huna si Jesus nga mo-atras tungod kay giila na niya nga mao kini ang iyang padulngan. Dili paagi sa Dios nga ipamugos ang Iyang kagustohan sama sa usa ka actor o artista nga walay mahimo kondili motuman lamang sa usa ka script nga ihatag kaniya sa iyang director. Ang Dios nagapaila sa Iyang balaan nga plano apan padayon usab siya nga nagpasinati sa mga tinawag sa pagtuman niini uban ang pag-ila sa ilang kagawasan. Ang HINGPIT NGA PAGPANUGYAN (submission) NGADTO SA KABUBUT-ON SA DIOS ("Dili ang akong pagbuot maoy matuman kondili ang Imong kabubut-on") wala gipamugos sa Dios diha kang Jesus. Apan gidawat kini ni Jesus uban sa lalum nga pag-ampo ug pakigbisog sa tawhanon nga mga pagbati. Ang pag-ampo ni Jesus sa Mateo 26:39, ("Amahan ko, kon mahimo kuhaa kanako kining kupa sa pag-antos! Apan dili ang akong pagbuot maoy matuman kondili ang imo.") maoy usa ka pag-ampo nga nagpaila sa iyang kagawasan nga mobalibad o mosugot sa kabubut-on sa Dios. Sa katapusan, iyang gisurender ang iyang kaugalingon sa hingpit ngadto sa kabubut-on sa Dios. Ang KAPADULNGAN (destiny) mahitabo kon ang kaugalingon nga kagawasan ug ang tawag sa Dios magka-takdo. Mao kini ang dalan padulong sa katumanan sa tawhanong paglungtad ubos sa pag-uban sa Dios. Si Jesus nakahuman sa iyang panaw ug siya naghagit kanato sa pagsunod kaniya. Ang katawhan ug ang tanang binuhat gibuhat nga may kagawasan. Mao kini ang desinyo (design) sa kabuhatan sa Dios. Si Jesus gipadala sa Dios aron iyang ipakita kanato kon unsaon pagkinabuhi ang kagawasan nga gihatag sa Dios kanato. Maoy buhat sa kadautan ang pagsulay kanato nga mopalayo sa kabubut-on sa Dios ug gamiton ang kagawasan nga mosukwahi sa Iyang mga plano alang kanato. Pakyason sa kadautan ang pagtuman sa atong padulngan nga layo sa unsay kagustohan sa Dios. Ang pakyas nga pagtuman sa atong padulngan nga subay sa kabubut-on sa Dios mahisama sa hulagway sa usa ka tawo nga gitambug sa impyerno. Ang impyerno gihulagway sa usa kahimtang nga napakyas sa pagkab-ot sa maayo nga tumong sa pagkinabuhi "diha sa pakig-uban sa Dios, sa isigkatawo ug sa tibuok kabuhatan (UCCP Statement of Faith). Sa usa ka bahin, kita ang mopili sa atong padulngan, ug pikas bahin kita ra usab ang mag-ani sa bunga niini. Apan ang pagdawat sa usag-usa ka padulngan dili matuman diha-diha dayon human kita maka-matngon niini. Uban sa pagkat-on gikan ni Jesus, magsugod kini sa atong pag-ila nga kita gibuhat sa Dios nga may kagawasan ug matngon kita nga kini nga kagawasan gamiton pagbuhat sa mga butang nga maoy gusto sa Dios. Diha sa pag-atubang sa mapait nga mga desisyon sa kinabuhi mosugod kita pag-angkon sa mas lig-on nga pagsabut nga kita nagpadulong na ngadto sa katumanan sa PADULNGAN (destiny) nga maoy gusto sa Dios kanato o diba kaha mipalayo na kita niini. Ang labing mahinungdanon sa matag lakang nga atong ginahimo mao ang pag-usisa kon kita nagsubay ba sa maayo nga direksyon sa kinabuhi. I. KATUYOAN: Sa pagtapus sa pagtuon, ang mga magtutuon gipaabut nga: 1. Makasulti sa kahulogan sa pagka-masinugtanon (obedience) 2. Himoon si Jesus nga modelo sa pagka-masinugtanon (obedience) diha sa pagtubag sa tawag sa Dios. 3. Moila ug motuman sa kabubut-on sa Dios. 4. Mopadayag sa pag-dayeg ug pagpasalamat sa tawag nga nadawat gikan sa Dios.
L E N T S E A S O N 2 0 1 7 - N K Y E P a g e | 5 II. PANGHUNAHUNA: Si Jesus mituman sa kabubut-on sa Dios nga mahimong atong Manluluwas. MGA KAGAMITAN SA PAGTUON: The Holy Bible (NRSV), us aka putos nga candy o chocolate, monyika (baby doll), diaper, uban pang gamit nga gikinahanglan sa usa ka bamay nga bata. III. MGA KASINATIAN SA PAGTUON A. Yugto sa Pangabli nga Pagsimba 1. Pag-abi-abi: Mainiton nga abi-abi-hon ang mga bata sa dihang moabut sila. 2. Pangabli nga Pag-ampo: Mahal namo nga Dios, malipayon kami nga ania karon sa Imong simbahan. Salamat sa Imong pagdala namo dinhi aron kami mosimba ug mamati sa Imong tingog pinaagi sa among pagtuon. Tabangi kami sa pagpaminaw aron amo Ikaw nga masabtan pinaagi sa among magtutudlo. Panalangini ang among mga higala nga wala dinhi karon. Kini among gipasalamatan, sa ngalan ni Jesus, Amen. 3. Mga Pag-awit : "This is the Day" "I've Got the Joy (Down in My Heart)" I've got the joy, joy, joy, joy down in my heart (Where?) Down in my heart! (Where?) Down in my heart! I've got the joy, joy, joy, joy down in my heart; down in my heart to stay. And I'm so happy, so very happy; I've got the love of Jesus in my heart And I'm so happy, so very happy; I've got the love of Jesus in my heart. B. Yugto sa Pagpangandam: Pangutan-on ang mga bata niini nga pangutana: 1. Unsa ang pagkamasinugtanon (obedience)? 2. Andam ba kamo motuman sa inyong mama ug papa, lolo ug lola, maestra/maestro, o sa imong amigo? 3. Unsa man ang ilang gipabuhat ninyo? 4. Nganong kinahanglan man mo mosugot kon sugoon mo? Unsay inyong gibati sa diha nga nituo mo sa ilang gisulti? C. Yugto sa Pagkat-on: Isulti ang Estorya SI TARA MITUMAN Didto sa usa ka gamay nga lungsod nga layo sa syudad, dunay nagpuyo nga usa ka babaye nga bata nga dunay ngalan nga Tara. Si Tara ganahan kaayo mokanta, mosayaw, magtuon ug labaw sa tanan ganahan kaayo siya magdula. Duna siyay manghud nga lalaki nga ang pangalan Josh. Kada adlaw sa dili pa si Tara muadto sa eskwelahan, ang iyang mama ug papa mosulti niya nga "Tara, mag very good ka didto sa school ha?" Ug motubag pud si Tara, "Oo Ma ug Pa, magbinuotan gyud ko." Si Tara motabang sa iyang mama ug papa sa balay sa paghugas og mga plato kada buntag ug ang iyang manghud nga si Josh magtan-aw niya. Pagkahuman sa iyang trabaho makigdula dayon siya sa iyang manghud ilabina kon daghan ang gibuhat sa balay sa iyang Mama ug Papa. Pirmi pud sila mosimba ug pirmi sila magtambong sa Sunday Church School kada Dominggo. Usa ka hapon niana, samtang si Tara mipauli gikan sa eskwelahan, iyang nadungog nga gitawag siya sa iyang mga amigo. "Tara, dali!!! Naa tay nindot kaayo nga dula diri. Unya tan- awa o, diay daghang mga candies ug chocolates... mga premyo ni kon kinsa ang modaug. Dali apil namo kay nagkinahanglan pa mi og dugang kauban sa among team."
L E N T S E A S O N 2 0 1 7 - N K Y E P a g e | 6 Tungod sa sulti sa iyang mga amigo ug sa nakita niya nga lami nga mga candies ug chocolates, nalipay siya. Apan naghuna-huna usa siya ug miingon sa iyang kaugalingon, "Oo, ganahan pud ko nga makadaug kay ganahan ko mokaon sa mga chocolates. Ako gyud na siya nga paborito kan-on. Apan si Mama ug Papa ug si Josh kay naghulat na raba nako karon. Ila na ko nga gikinahanglan didto sa among balay. Unsay akong buhaton?" Busa, naguol si Tara sa iyang paghuna-huna. Unya misulti siya sa iyang mga amigo, "Sorry nalang kaayo ninyo akong mga amigo, pero kinahanglan naman ko mopauli kay gihulat naman ko ni Mama ug Papa ug ni Baby Josh." Ug sa iyang pagsulti niini, nasuko ang iyang mga amigo ug miingon nga dili na sila makig-amigo ni Tara. Sa pag-abut ni Tara sa ilang balay dali siya misinggit, "Dia na ko." Ug nalipay kaayo iyang Mama sa pagkakita niya. Ug si Baby Josh usab labihan ang kalipay nga milukso ug mikatawa sa dihang nakita niya si Ate Tara. Nagdula dayon silang duha samtang ang Mama ni Tara nagluto na usab sa ilang pagkaon sa kusina. Pagkahuman sa pagluto sa ilang Mama, siya miingon, "Ready na ang atong panihapon. Dali mangaon na ta." Pagkataud-taud dihay nanuktok sa ilang pultahan ug giablihan kini ni Tara. Ug niabut na diay ang ilang Papa. Ang ilang Papa miingon, "Surprise!" Ug si Tara nangutana, "Unsa ang imong surprise, Pa?" Ang Papa mitubag, "Chocolates! Gikan ni sa among boss sa opisina. Siya miingon nga lami kaayo ni para sa mga bata." Ug giablihan sa Papa ni Tara ang iyang dala nga usa ka putos nga chocolates. Ilang gikaon ang chocolates human sa panihapon ug ang uban nga mga chocolates gidala ni Tara sa eskwelahan pagka-ugma. Iyang gihatagan ang iyang mga amigo ug ang iyang mga amigo nangayo og pasaylo ngadto kang Tara. D. Pagpalalom sa Buluhaton/Pagpaambit Pangutana: Kinsa man ang gipaminaw ni Tara? Pagpaambit: Sa dihang mamati kita sa atong Mama ug Papa, namati ug mituman kita sa Ginoo. E. Pagkaplag sa Kamatuoran diha sa Bibliya Diha sa Bibliya, duna pud usa ka bata nga lalaki nga ang ngalan Jeremias nga gitawag sa Dios aron mahimo nga propeta - ang tawo nga mosulti sa unsay gusto sa Dios ngadto sa daghan nga mga tawo. Si Jeremias mibalibad unta kay dili siya gusto nga motuman sa ipabuhat sa Dios kaniya. Nahadlok siya kay batan-on paman siya nga moatubang sa daghan nga mga tawo. "Unsay akong isulti sa mga tawo?" Apan ang Dios miingon ngadto kang Jeremias, "Ayaw kahadlok kanila kay magauban Ako kanimo. Tabangan ug panalipdan Ko ikaw." Unsay gisulti sa Dios? (Recite and Memorize) Jeremias 1:8 "Ayaw kahadlok kanila kay ubanan ug panalipdan ko ikaw. Ako, ang Ginoo, maoy nag-ingon niini!" Tungod sa pasalig sa Dios, si Jeremias nakabaton og kaisog ug kalig-on. Misugot na siya sa gisugo sa Dios kaniya. Miadto na siya sa mga tawo ug misulti sa mensahe sa Dios ngadto kanila. Si Jesus usab, misugot usab sa sugo sa Dios nga Amahan nga siya mahimo nga Manluluwas. Misugot usab si Jesus ug iyang giluwas ang daghang mga tawo gikan sa ilang mga sakit. Daghan ang mga tawo nga iyang giayo sa ilang sakit, gipakaon kay sila gigutom, ug gitudloan sila ni Jesus sa daghang mga butang. Kamo, ingon nga mga bata, ganahan ba usab kamo maminaw ug motuman sa sulti sa inyong Mama, Papa, Lolo, Lola, Teacher ug labaw sa tanan sa sulti sa atong Dios?
L E N T S E A S O N 2 0 1 7 - N K Y E P a g e | 7 F. Pag-kinabuhi sa Biblikanhong Kamatuoran Buluhaton: Ang mga bata magpuli-puli sa pag-atiman ni Baby Josh. (Ang Teacher mopakita sa mga bata kon unsaon pag-atiman si Baby Josh - sininaan, dulaan, kantahan ug pakatulogon.) G. Pagtapus sa Pagtuon/Pagsimba Pag-ampo: Mahal nga Dios, salamat kaayo Kanimo sa imong pasalig nga Ikaw mag-uban ug magbantay kanamo sa tanang panahon ilabina sa panahon nga kami bation og kahadlok ug sa mga panahon nga biyaan kami sa among mga amigo kondili kami maminaw sa ilang sulti kanamo. Tabangi kami nga mosalig kami Kanimo sa tanang panahon. Tudloi usab kami unsaon nga mahimo kami nga lig-on. Salamat kaayo nga Imo kami nga gitawag aron motabang sa pag-atiman sa uban. Sa ngalan ni Jesus, Amen. MARCH 12, 2017 Ikaduhang Dominggo sa Kwaresma: "SULOGOON NGA MANLULUWAS" (Servant Messiah) Daang Kasabutan: Isaias 53:4-6 (Ang Bag-ong Maayong Balita Biblia) 4"Apan giantos niya ang mga kasakitan nga kita untay angay mag-antos ug gipas-an ang atong mga alantuson; nagtuo kita nga ang iyang pag-antos silot kaniya sa Dios. 5Gani gisamaran siya tungod sa atong mga sala; napangos siya tungod sa atong pagkadaotan; giantos niya ang kastigo nga maoy nakaluwas kanato ug pinaagi sa iyang mga labod nangaayo kita. 6Kitang tanan sama sa mga karnero nga nasalaag ug wala mosubay sa hustong dalan. Apan siyay gidakdakan sa Ginoo sa tanan tang kasal-anan. Bag-ong Kasabutan: Markos 10:42-45 (Ang Bag-ong Maayong Balita Biblia) 42Tungod niini, gipaduol ni Jesus silang tanan ug giingnan, "Nasayod kamo nga ang mga namunoan sa mga tawo naghari kanila ug ang mga pangulo nagmando kanila. 43Apan dili kini mao ang paagi nga angay kaninyo. Kon usa kaninyo buot mahimong labing dako kinahanglan nga mag-alagad siya sa tanan. 44Ug ang buot nga mahimong labaw sa tanan kinahanglan nga siya magpaulipon sa tanan. 45Kay bisan gani ang Anak sa Tawo wala man moanhi aron alagaran kondili sa pag-alagad ug paghatag sa iyang kinabuhi aron pagtubos sa daghang mga tawo." Pangkinatibuk-ang Panghuna-huna: Ingon nga usa ka Sulogoong Mesiyas, nag-alagad si Jesus sa mga naga-antus. Ug ang resulta, siya usab nag-antus uban kanila. Kon kita mag-alagad sa katawhan nga nagaantus, mag-antus usab kita uban kanila. Sentro nga Panghunahuna: N/K/YE: Si Jesus mianhi aron sa pag-alagad sa mga tawo nga nag-antos.
L E N T S E A S O N 2 0 1 7 - N K Y E P a g e | 8 Pagpasabut sa Biblikanhong Teksto Ang basahon nga gisulat ni propeta Isaias usa ka basahon nga puno sa pagpaila sa paghukom ug sa kaluwasan nga gitanyag sa Dios. Ang Dios mao "ang Usa ka Balaan sa Israel" (Isaias 1: 4; 6: 1) nga mosilot sa masukihon nga mga tawo (1: 2) apan pagkahuman nagtubos ra usab kanila (Isaias 41:14, 16). Ang Israel mao ang usa ka nasud nga nahimong buta ug bungol sa mga kasugoan sa Dios ilabi na sa mga butang mahitungod sa hustisya sa katilingban ug sa ilang mga kaakohan ngadto sa ilang isigkatawo. Tungod niini nakasinati sila sa paghukom sa Dios. Apan ang Dios sa gihapon adunay kalooy sa Iyang katawhan, ug sila pagaluwason gihapon gikan sa ilang politikanhon ug sa espirituhanon nga pagpanglupig. Ang pagpasig-uli kanila sama sa usa ka bag-o nga panaw nga mahimong mahisama sa unang Exodus diin ang Dios nagatubos ug nagaluwas kanila. Ang maong adlaw gimarkahan na sa kalinaw ug kaluwasan sa diha nga ang usa ka hari manaog gikan sa kaliwat ni David ug magahari nga anaa ang pagkamatarung; ang katawhan sa Dios dili na mosinati og pagpangdaugdaug gikan sa mga magmamando; ug ang Jerusalem mahimo na nga tinuod nga usa ka "Siyudad sa Ginoo" (Isaias 32: 1 -2; 60:14). Ang hunahuna ni propeta Isaias kabahin sa kalinaw sama sa usab sa uban nga mga propeta. Alang kanila ang kalinaw makita diin ang hustisya gihatag ngadto sa dinaugdaug, ug ang mga dautan silotan ug laglagon (1: 10-17). Ang Kapitulo 53 sa basahon ni Isaias sa tinuod nasakop na sa gitawag og Ikaduha nga basahon ni Isaias (Second Isaiah), "Ang Basahon sa Paghupay" diin kita makakat-on sa mga pag-antus ug kadaugan sa usa ka matarong nga alagad sa Ginoo. Ang mga bersikulo sa Isaias 53:4-6, nagsulti kanato kabahin sa usa ka matarung nga alagad sa Dios. Siya nag-antus alang sa mga kasal-anan ug sa mga kasakit sa mga tawo nga iyang gialagaran. Dinhi, imbis nga ang katawhan ang mag-antus, siya nga sulogoon - ang matarung alagad sa Dios, ang nagpakita nga siya nag-uban sa mga katawhan diha sa ilang mga pag-antos ug iyang buhaton ang tanan alang kanila. Ang bersikulo 4 nga gikutlo ug mabasa sa Mateo 8:17, ("17Gihimo niya kini aron matuman ang giingon ni propeta Isaias, "Siya gayod maoy nag-ayo sa atong mga balatian ug mga sakit.") naghisgut sa ministeryo sa pagpang-ayo ni Jesus. Ang mga balatian o kaluyahon maoy resulta sa pagkinabuhi nga supak sa kabubut-on sa Dios. Niadto nga panahon, adunay pagtuo ang katawhan nga si bisan kinsa nga nakasala silotan gayud tungod sa iyang nabuhat nga kadautan. Apan kini nga panghunahuna giusab ni Jesus. Tungod kay Siya nga matarung Anak sa Dios maoy ni-ako sa tanang kasakit nga maoy bunga sa pagka- makasasala sa tawo aron mahinloan ang katawhan gikan sa ilang pagkadautan, mapasaylo sila ug mapasig-uli ngadto sa Dios. Tinuod gayud, ang kasakitan mahitabo ngadto sa usa ka matarung dili tungod sa iyang kasal-anan apan tungod kay iyang gi-ako ang pag-antus nga ang makasasala unta ang mag-antus. Dinhi, atong makita ang kahulogan kon unsa ang gipasabut sa usa ka tinuod nga Manluluwas o Mesiyas nga gipadala sa Dios. Ang Mesiyas mao ang moluwas dili pinaagi sa paggamit sa gahum, kusog ug hinagiban apan pinaagi lamang sa andam nga
L E N T S E A S O N 2 0 1 7 - N K Y E P a g e | 9 espiritu, kapasidad ug paghigugma sa pag-antus alang sa iyang kaugalingon nga mga katawhan. Ang matuod nga Mesiyas mao ang nagaluwas sa iyang katawhan ingon gisakit nga sulogoon (suffering servant) ug dili ingon nga usa ka mananakop, gamhanan ug dominanteng nagapangulo. Ang Ebanghelyo sa atong Ginoo sumala ni Marcos yano, hamubo ug dili daghan ang pulong ginasulti kabahin sa ministeryo ni Jesus, apan tin-aw kini nga naghatag og pagtagad sa mga gibuhat ni Jesus ug dili sa mga pulong nga iyang gisulti. Paspas kaayo si Marcos sa pagpakita sa mga estorya sa kinabuhi ug ministeryo ni Jesus pinaagi sa paggamit sa pulong "diha-diha dayon" (immediately). Ang mao nga basahon, sa kinatibuk-an, gihulagway ingon nga "Ang Sinugdanan sa Ebanghelyo" (1: 1). Ang kinabuhi, kamatayon ug pagkabanhaw ni Kristo naglangkob sa "sinugdan" ug ang pagsangyaw sa mga apostoloes sa libro sa Mga Buhat mao ang sumpay niini. Ang teksto sa Marcos 10:42-45 nagsulti kon giunsa ni Jesus pagbaliktad ang naandan nga panghunahuna ug pagtuo sa kalibutan. Busa, si Jesus nagsulti sa mga tinun-an nga ang tinuod nga disipulo magapakita sa mapainubsanon ug mahigugmaong pag-alagad. Ang bersikulo 45 lagmit maoy yawe nga bersikulo dinhi, diin si Jesus nagpaila sa Iyang kaugalingon ingon nga usa ka alagad o ulipon sa kalibutan - mianhi siya sa pag-alagad ug dili aron alagaran. Ang propesiya ni propeta Isaias mao nga ang usa ka ulipon o sulogoon andam sa pag-antus ug pagpakamatay alang sa kaluwasan sa uban. Nagpakita kini sa daku nga lihok sa pagbalit-ad sa kasamtangan nga sistema ug istruktura nga ang gahum, kabantug, kadatu, ug kalibutanong kalampusan mao ang kanunay nga gipatigbabaw. Kini nga klase sa sistema mao ang kanunay nga hinungdan sa panagbingkil, gubat, nga bisan hangtud karon nasinati pa sa mga katawhan. Ang katawhan ganahan kaayo makapanag-iya ug mas daghan nga mga butang ug aron sila usab maka-galong (control) sa uban. Ang mga pagtulon-an nga gitudlo ni Jesus ngadto sa iyang mga disipulo lahi kaayo kaysa naandan nga sistema ug pangandoy sa mao nga panahon. Maoy hinungdan nga ang iyang mga pagtulon-an ginadawat apan inubanan sa pagka-balisa (alarm) ug nagdala og kahadlok sa mga namunoan tungod sa pagka-bag-o niini. Kini nga pagtulon-an nagbaliktad sa ilang naandan nga hunahuna ug panglantaw. Si Jesus mismo gakinabuhi sa iyang mga bag-o nga pagtulon-an uban sa mapaubsanon ug dili matupngan nga paghigugma kabus, sa mga timawa, ug mga nahisalaag. Mao kini hinungdan nga si Jesus ginaila nga maoy tinuod nga hulga alang niadtong nangulo nga mo-dominar ug niadtong naka-benepisyo sa kasamtangan nga sistema. Si Jesus ingon nga Mesiyas o Manluluwas nagtudlo ug naghimo sa iyang kaugalingon ingon nga buhing ehemplo sa buhat sa pag-alagad. Iyang gipakita kanila ang klase sa pag-alagad nga andam motahan sa iyang kaugalingon ug nagbaton og sakripisyo tungod sa ka-balaan sa misyon nga gitugyan sa Iyang Amahan ngadto kaniya. Kini nga bersikulo nagtumong gayud sa paglamdag ug pag-usab sa pang-hunahuna ug values systems sa kinabuhi ilabina kon kita buot mahimo nga disipulo ni Jesus. Buot ipasabut, nga kon moingon kita nga kita disipulo ni Jesus, sama kaniya, andam usab kita mohatag sa hingpit nga pagpaubos ug andam mag-antus kauban sa mga nagaantus usab.
L E N T S E A S O N 2 0 1 7 - N K Y E P a g e | 10 Kauban Giya alang sa mga magtutudlo ug ubang Tigpasayon Naandan gayud diha sa simbahan o diha sa mga pag-ampo nga ginatawag si Jesus nga Hari. Ang atong mga alawiton ug mga pag-ampo kanunay nagaila kaniya nga harianon. Apan kinahanglan kita mapahinumdoman nga usa lamang ka panahon gitawag siya nga hari, ug kadto nga panahon mao ang panahon nga siya gisakit ug gibugalbugalan sa mga Romanhong sundalo. Sa panahon sa iyang pagpangalagad ang mga tinun-an mas gusto siya tawgon nga rabbi o magtutudlo. Kini tungod kay gidawat nila si Jesus ingon nga usa ka tawo nga nagtudlo kanila sa insakto ug dili ingon nga magmamando ug labaw kanila. Human sa pagkabanhaw, ang iyang mga sumusunod nagsugod sa pagtawag kaniyag Ginoo, ang titulo o tawag sa Dios diha sa Hebreohanong Bibliya ug mao usab ang titulo o tawag ngadto sa Emperador sa Roma. Gani, dunay mga panahon nga ang titulo nga "ginoo" ug "hari" walay kadugtongan sa usag-usa. Ang titulo nga Ginoo nga gipahinungod ngadto kang Jesus nagpasabot lamang sa pagtahud ug pagsugot kang Jesus ug dili sa pagdugtong kaniya ngadto sa mga dios-dios ug sa emperador. Gani, niadtong panahon lamang nga ang simbahan gilangkob na sa Emperio sa Roma nga ang mga Obispo nakabaton og position nga "secular" sama sa principe ug niini usab nga panahon si Jesus gihimuan og panagway (picture) nga katumbas sa harianong magmamando. Ang simbahan, siyempre, misunod ra usab sa paagi nga gibuhat sa Israel kaniadto sa diha nga nahimo kini nga gingharian - usa ka gingharian nga sama ra usab sa mga gingharian nga nagpalibot niini. Ang mga Kristohanon karon kinahanglan mapahinumdoman nga si Jesus mas nipili nga tawgon siya nga usa ka sulogoon: sulogoon nga gipadala sa Dios aron sa pagserbisyo sa mga tawo nga may "status" sa pagka-ulipon nga maoy gitawag kanila sa katilingban. Si Jesus nag-alagad niadtong mga tawo nga nagpuyo nga daw mga trapo sa tiil sa kasaysayan. Sa higayon nga ang iglesya o simbahan malimot niini diha sa iyang panumdoman, mahimo usab nga mawad-an siya sa insakto nga panglantaw (perspective) sa iyang buhat pag-alagad. Niana nga panahon mahimo na unya nga ang mga pangulo maghatag nalang og sobrang importansya sa ilang gahum ug awtoridad sa pagmando kaysa pagtudlo sa katawhan ug sa pagtagad sa ilang espirituhanong panginahanglan. Ang titulo nga Obispo mas giila sa iyang politikanhong kahulogan kaysa diosnong pagsabut. Kini gipaila pinaagi sa pagsul-ob og saput nga haum niadto panahon sa Middle Ages. Maayo na lang kay dinhi sa UCCP, mas daghan ang iyang napanunod nga gikan sa panahon sa Reformation (ug sa daghang mga kaubanan niini) ug kini nga mga traditions walay Obispo. Pinaagi sa pagpahibalik sa panglantaw sa pagka-sulogoon (servant-perspective), ang UCCP kinahanglan nga mokat-on pag-usab sa tinuod nga kahulogan sa kristohanong pagsaksi. Kini nagkahulogan sa matinud-anong pagsunod ni Jesus bisan paman kon pag-antus ang iyang padulngan. Ang iglesya mao ang gitawag sa pagsaksi sa dili matupngan nga pag-alagad ni Jesus ngadto sa mga kabus ug diha niini ipalingkawas sila gikan sa usa ka malupigon nga kahimtang nga nagyatak sa bili ug dignidad sa tawo. Kini nga matang sa kalibutan dili mahigalaon, sa pagkatinuod, madinumtanon siya sa mga biktima ug kaaway sa mga tawo nga mobarug sa ilang katungod. Sama nga ang kalibutan nagsilot kang Jesus, ang iglesya nga nagtininuod sa pagsunod kang Jesus moani usab og mga pag-antus.
L E N T S E A S O N 2 0 1 7 - N K Y E P a g e | 11 I. KATUYOAN: Sa pagtapus sa pagtuon, ang mga magtutuon gipaabut nga: 1. Makahulagway sa katuyoan sa pag-anhi ni Jesus 2. Mapasabot nganong si Jesus mianhi ug nag-alagad sa mga tawo nga nag-antos. 3. Maka-lista og mga paagi sa pag-alagad sa uban ilabi na sa mga tawo nga nag-antos II. Panghuna-huna: Si Jesus mianhi aron sa pag-alagad sa mga tawo nga nag-antos. MGA KAGAMITAN SA PAGTUON: Bibliya hulagway ni Jesus uban sa mga bata, popsicle sticks, glue, klase-klase nga mga papel, lapis, gunting III. MGA KASINATIAN SA PAGTUON A. Pangbukas nga Pagsimba 1. Panahon sa Pagabi-abi . Abi-abiha ang matag bata uban sa usa ka mainit nga pahiyom ug pangutan-a kon kumusta sila. 2. Awiton: "Praise God, All You Little Children" Praise God, praise God, all you little children God is love, God is love (repeat) "It's A Great Thing to Praise the Lord" It's a great thing to praise the Lord (3x) Walking in the light of God Walk, walk, walk, walk in the light (3x) Walking in the light of God! (Repeat the song using "serve" instead of praise.) "Make Me a Servant" Make me a servant, humble and meek Lord, let me lift up those who are weak And may the prayer of my heart always be Make me a servant, make me a servant, make me a servant today. 3. Pangabli Nga Pag-ampo Dios nga Makagagahum ug walay katapusan, salamat niini nga bag-ong adlaw. Salamat alang sa among pamilya tungod sa gugma nga among napaambit ug alang sa tanan nga mga maayo ug maanindot nga mga kasinatian. Salamat usab sa among mga higala. Tabangi kami karon sa pagpaminaw ug dugang pagkat-on bahin Kanimo. Naga-ampo kami sa ngalan ni Jesus. Amen. B. Pagpangandam Wala ba kamo nagdamgo aron mahimo nga labing dako, labing maayo, pirmi una sa tanan? Pangutan-a ang mga bata unsa ang ilang damgo o pangandoy alang sa umaabot nila nga kinabuhi. C. Yugto sa Pagkat-on Pinaagi sa Pagpaambit sa Estorya SI NONIE NAG-ALAGAD SA IYANG PAMILYA Sa usa ka gamay nga isla sa syudad, dunay usa ka babaye nga nagpuyo nii nga ang iyang pangalan si Nonie. Si Nonie adunay daku nga pamilya. Siya ang kina- magulangan sa pito ka mga igsuon. Kabus sila. Ang iyang Tatay usa ka mangingisda, samtang ang iyang Nanay maoy nag-atiman sa mga anak ug nagbuhi og usa ka baboy (anayon). Pobre sila apan malipayon ang ilang pamilya. Si Nonie dunay nindot kaayo
L E N T S E A S O N 2 0 1 7 - N K Y E P a g e | 12 nga tingog. Nakuha niya kini sa iyang Tatay kay nindot man mokanta ang ilang Tatay. Sa dihang ang ilang Tatay mag-ayo sa iyang pukot pirmi siya magkanta. Sa dihang ang ilang Nanay mag-atiman sa baboy, pirmi pud siya mag-kanta. Kon si Nonie ug ang iyang mga igsuon manglimpyo sa balay, mokanta usab sila. Ang buluhaton sa balay sayon ug gaan alang kanila tungod kay nagtinabangay sila. Sa pagka-gabii sa dili pa sila matulog, pirmi sila mag-ampo nga ang ilang Tatay bantayan sa Dios sa iyang pag-adto sa dagat aron manguha og isda. Si Nonie nag-ampo usab ngadto sa Dios nga matapus siya sa iyang pagtuon sa kolehiyo ug mahimo nga maestra. Usa niana ka adlaw si Nonie misulti sa iyang Tatay ug Nanay nga tugotan siya nga moadto sa syudad. Gusto siya nga magtrabaho ug magtuon didto. Apan ang iyang Tatay miingon nga, "Dili Nonie. Ang kinabuhi sa syudad lisud kaayo. Maguol ka didto ug mingawon pud mi nimo." Sa nadungog ni Nonie miingon siya sa iyang Tatay nga iyang antuson ang kamingaw ug mga kalisdanan sa syudad aron lang matuman ang iyang pangandoy nga maka-eskwela ug aron makatabang sa iyang Tatay ug Nanay sa ilang kinabuhi. Sa katapusan, misugot ra ang iyang Tatay. Si Nonie mibiya sa isla ug didto siya mipuyo sa balay sa iyang Auntie (igsuon sa iyang Nanay) didto sa syudad. Sayo kaayo momata sa pagka-buntag unya magluto na siya og pagkaon, manglaba sa mga sinina, ug manglimpyo sa balay. Samtang magbuhat siya sa mao nga mga buluhaton dili siya malimot nga mokanta. Para ni Nonie, ang kinabuhi didto sa syudad sayon ug gaan para niya bisan pa man kon gimingaw siya sa iyang Nanay ug Tatay ug sa iyang mga igsoon. Sige siya og pangandoy..., "Nangandoy gyud ko nga makita ko na unta sila nga akong mga igsuon. Apan sige lang gamay nalang sakripisyo." Ang Auntie ni Nonie maghatag usab sa iyaha og kwarta nga insakto alang sa iyang pamasahe, bayad sa eskwelahan, ug alang sa iyang mga panginahanglan. Bisan paman kon bation niya nga kapoy usahay ug dunay mga kalisud sa pagtuon, apan na-agwanta niya ang tanan. Pirmi siya nagtuon. Milabay ang upat ka mga tuig, nakahuman si Nonie sa iyang pagtuon sa kolehiyo. Ang kurso nga iyang gikuha mao ang pagtudlo og Music. Tungod kay nakahuman naman siya sa pag-eskwela nangita siya og trabaho. Ug sa dihang naka-trabaho na siya, iya na dayon nga gitabangan ang iyang mga igsuon nga maka-eskwela usab sa kolehiyo. D. Pagpalalom sa Kalihokan/Panahon sa Pagpakig-ambit Mga Pangutana: 1. Unsay gusto ni Nonie nga mamahimo? 2. Nakab-ot ba niya ang iyang mga damgo o pangandoy? 3. Unsa man ang iyang gibuhat aron sa pagkab-ot sa iyang damgo? (Siya nagpailalum sa buluhaton ug nag-alagad sa iyang iyaan.)
L E N T S E A S O N 2 0 1 7 - N K Y E P a g e | 13 4. Unsay iyang gibuhat human niya nahuman ang iyang pag-eskwela ug sa diha nga naka-trabaho na siya? (Siya nagpadayon sa pag-alagad sa uban pinaagi sa pagkahimong usa ka magtutudlo (teacher) ug sa pagtabang sa pagpa-eskwela sa iyang mga igsuon. E. Pagkaplag sa Kamatuoran sa Bibliya Pangutana: (Patubaga ang mga bata sa atubangan sa dili pa ihatag ang mga tubag). 1. Sa imong hunahuna nag-alagad ba usab si Jesus sa uban? 2. Sa unsang paagi si Jesus nag-alagad ngadto sa uban? (Pinaagi sa pagpakaon sa gigutom, sa pag-ayo sa mga masakiton ug sa mga buta, sa pagdala sa maayong balita ngadto sa mga kabus) 3. Kinsa ang gialagaran ni Jesus? (Ang gigutom, sa mga masakiton, sa mga kabus - mga tawo nga nag-antos) 4. Sa inyong hunahuna unsay atong kinahanglan buhaton aron kita mahimong labaw ug labing dako? Isulti kini sa mga Bata: Sama kang Nonie, aron nga mahimong labing dako, gusto ni Jesus nga mag-alagad kita sa uban. Si Jesus mipuyo uban kanato aron sa pag-alagad sa uban, ilabi na sa mga tawo nga nag-antos sa kasakit ug kawalad-on. Siya nag-alagad kanila aron sila mahibalo sa gugma sa Dios. Kita kinahanglan gayud nga mag-alagad sa uban. Sa Gingharian sa Dios kita mahimong labing dako kon kita adunay usa ka kasingkasing nga nagapa- ngalagad. Kita kinahanglan nga mahimong malipayon sa pag-alagad sa uban ug dili sa paghuna-huna nga kita maoy molabaw nila. Sa atong paghimo niini, atong gitabangan ang ubang bata nga masayud usab sila sa gugma sa Dios. F. Pagkinabuhi sa Biblikanhong Kamatuoran pinaagi sa Mamugnaong Dula (Creative Play): Bahina ang klase ngadto sa tulo ka mga grupo ug himoa nga ang matag grupo maghimo og role play o drama sa mosunod nga mga situwasyon: 1. Usa ka kabus nga bata nga naghilak. Siya mibati sa kasakit sa iyang tiyan. Gigutom kaayo siya . Unsa ang imong buhaton? 2. Ang usa ka inahan busy kaayo sa paglimpyo sa balay. Siya gikapoy ug gipaningot. Unsa ang imong buhaton? 3. Miagi ka sa usa ka gamay kaayo nga balay. Nakita nimo ang usa ka bata nga nagsul- ob ug gisi nga sinina ug walay tsinelas. Unsa ang imong buhaton? Yugto sa Pagka-mamugnaon (Art Activity): Dasiga ang matag bata pagsubay (pag-trace) sa iyang wala o sa tuo niya nga kamot (ginamit ang usa ka Crayola o lapis o ballpen) ngadto sa usa ka construction paper o bond paper. Tabangi ang bata sa pagputol sa mga gisubay nga kamot sa papel. Human maputol ang na-trace nga kamot, isulat kini sa tunga sa kamot, "Malipayon sa Pagserbisyo sa Uban (Happy To Serve Others)." I-paste o ipapilit ang popsicle stick sa likod nga bahin.
L E N T S E A S O N 2 0 1 7 - N K Y E P a g e | 14 G. Panapos nga Pagsimba 1. Awhaga ang mga bata sa pagsag-ulo niini nga bersikulo: "Kon gusto kamo nga mahimong daku, kinahanglan gayud kamo nga mag-alagad sa uban" Marcos 10: 43b 2. Awiton: "Make Me A Servant" 3. Pagkuha sa halad samtang mag awit sa usa ka tukma nga awit. 4. Panapos nga Pag-ampo: Tabangi kami, O Ginoo, nga mahimo kami nga andam magpaubos, magpailob, ug malipayon nga mag-alagad. Sa ngalan ni Jesus. Amen. March 19, 2017 Ikatulong Dominggo sa Kwaresma: "PAGKAMAUNONGON NGADTO SA DIOS" (Loyalty To God) Daang Tugon: Ruth 1:16-17 16Apan mitubag si Ruth, "Ayaw ako agdaha pagbiya kanimo ug ayaw ako pugngi sa pagkuyog kanimo. Bisan asa ka mopaingon mokuyog gayod ako. Bisag asa ka mopuyo adto usab ako puyo. Ang imong katawhan mahimong akong katawhan ug ang imong Dios mahimong akong Dios. 17Bisan asa ka mamatay, adto usab ako mamatay ug ilubong. Mahiagoman ko unta ang labing makalilisang nga silot sa Ginoo kon tugotan ko ang bisan unsa nga magbulag kanato gawas sa kamatayon." Bag-ong Tugon: Lukas 7:1-10 1Human si Jesus makasulti niining tanan ngadto sa katawhan, miadto siya sa Capernaum. 2Didto may usa ka Romanhong opisyal nga may sulugoon nga bililhon kaayo kaniya. Masakiton ug himalatyon ang maong sulugoon. 3Sa pagkadungog sa opisyal mahitungod kang Jesus, nagsugo siyag mga kadagkoan sa mga Judio sa paghangyo kang Jesus nga moadto siya aron ayohon ang iyang sulugoon. 4Unya miadto sila kang Jesus ug nagpakiluoy pag-ayo kaniya nga nag-ingon, "Kining tawhana angay gayod nga imong tabangan. 5Gihigugma niya ang atong nasod ug nagtukod pa gani siyag sinagoga alang kanato." 6Busa mikuyog si Jesus kanila. Apan sa nagkaduol na sila sa balay, gisugo sa opisyal ang iyang mga higala pagtagbo kang Jesus ug pag-ingon, "Sir, ayaw na lang paghago kay dili ako angay sa pagdawat kanimo sa akong balay. 7Ug mao man gani hinungdan nga wala gyod ko mangahas sa pagduol kanimo. Isulti lamang nga mamaayo ang akong sulugoon ug mamaayo siya. 8Ilalom usab ako sa gahom sa labawng mga opisyal ug aduna akoy mga sundalo nga ubos sa akong pagmando. Kon sugoon ko ang usa ka sundalo sa pag-adto didto, moadto siya. Kon sugoon ko ang laing sundalo sa pagduol kanako, moduol siya. Ug kon sugoon ko ang akong ulipon sa pagbuhat niini, mobuhat siya." 9Nahibulong si Jesus sa iyang pagkadungog niini. Unya miatubang siya sa mga tawo nga mikuyog kaniya ug miingon, "Wala pa gayod ako makakaplag ug pagtuo nga sama niini bisan gani sa Israel!"
L E N T S E A S O N 2 0 1 7 - N K Y E P a g e | 15 10Namalik ang mga sinugo sa opisyal ngadto sa iyang balay ug ilang nakita nga maayo na ang iyang sulugoon. Pangkinatibuk-ang Panghunahuna: Ang Atong Gugma alang sa Ginoo Mao ang Sukdanan sa Atong Walay Hunong nga Pagkamaunongon Ngadto Kaniya. Sentro nga Panghunahuna: N/K/YE: Ang atong gugma para sa Dios maghimo kanatong maunongon sa Dios. Pagpasabut sa Teksto sa Bibliya Ang libro ni Ruth kusganon kaayo nga nagpaklaro sa pagkabililhon sa matinud-anong gugma diha sa relasyon sa tawo uban sa mga katawhan sa Ginoo. Ang tagasulat nagpunting mahitungod sa walay hunong ug dili maki-kaugalingon nga pag-alagad ni Ruth ngadto sa usa ka babaye nga nahikawan og higayon nga makabaton ug anak nga si Naomi ingon man usab ang pagkamaayo ni Boaz niining duha ka mga babaye nga balo. Ang Ruth 1:16-17 nagsulti kanato mahitungod sa pagpadayag ni Ruth sa iyang kinatibuk-ang pag-alagad ug pagkamatinud-anon ngadto kang Naomi bisan tuod ug giapura ni Naomi si Ruth nga mobiya kaniya ug mouli didto sa Moab. Kini makapatingala kaayo tungod kay kining usa ka tawo nga nagpakita og gugma sa Ginoo usa ka taga Moab, wala siyay dugo nga Hudiyo ug dili siya Israelita. Apan, ang iyang hugot nga pagkamaunongon ngadto sa usa ka pamilya nga Israelita nga nagdawat kaniya pinaagi sa iyang kaminyoon sa anak ni Naomi; ang iyang tinuoray nga pag-alagad ngadto sa babaye nga nawad-an og paglaum nga mao si Naomi - nagpaila lamang kaniya nga siya usa ka tinuod nga anak sa Israel ug angayan nga mahimong kaliwat nga babaye ni David bisan paman kon siya walay dugo nga Israelita. Iyang kusganon nga gipaila nga ang tinuod nga pagsalmot sa umalabot nga paghari sa Dios dili lamang mahimong maka-basi sa dugo ug pagkatawo (birth), kundili ang pagtugyan sa kinabuhi ngadto sa kabubut-on sa Dios inubanan sa pagkamasinugtanon nga nagsumikad sa pagtoo. (Romans 1:5) Ang iyang gipakita maoy buhing ehemplo sa paghigugma nga walay kondisyon ug kini maoy mahimo nga salamin, aninag (reflection), sa klase nga gugma ug pagka-matinud-anon (steadfast love) nga gipakita sa Ginoo ngadto sa Iyang katawhan sa tibuok kasaysayan. Sa samang higayon, kini nga klase nga pagkamaunongon (loyalty) mao usab ang kinaiya nga gipangayo sa Dios niadtong buot mohimo ug desisyon nga mosunod kang Jesu- Kristo, ingon nga siya lamang ang angay pagasundon ug kansang pagtulon-an ila usab nga tumanon kanunay. Ang Ebanghelyo sa atong Ginoo sumala ni Lukas, ang ikatulo nga ebanghelyo subay sa mando sa Canon, nagpadayag sa mga buhat ug pagtulon-an ni Jesus nga labing bililhon alang sa pagsabot sa dalan sa kaluwasan. Ang iyang gilapdon sa pagtuon kompleto kaayo gikan sa pagkahimugso ni Jesus hangtud sa iyang pagsaka ngadto sa langit. Ang iyang pagkasulat hapsay, ug nagasentro kini ngadto sa mga Gentil ug Hebreohanon. Gisulat kini aron palig-onon ang pagtoo sa mga magtotoo ug tubagon ang mga pag-atake sa mga dili magtotoo. Buot ni Lukas nga ipakita nga ang dapit sa mga Kristohanong Gentil diha sa paghari sa Ginoo nagasumikad sa mga gitudlo ni Jesus. Buot niya nga iduso ang pagwali sa Ebanghelyo sa atong Ginoo nga si Jesus ngadto sa tibuok kalibutan. Ang Lukas 7:1-10 naghisgot sa sugilanon mahitungod sa pagtoo sa usa ka Romanhong opisyal sa kasundalohan nga nakapahimo sa iyang ulipon nga naayo gikan sa pagsakit. Dinhi, taliwala sa iyang kaulaw ug mapainubsanong pag-angkon nga dili siya takos moatubang kang Jesus tungod sa iyang pagka-makasasala, iyang gipadala ang mga ulipon
L E N T S E A S O N 2 0 1 7 - N K Y E P a g e | 16 ngadto kang Jesus aron sultihan siya nga usa sa iyang mga sakop hapit na mamatay, ug siya nagtuo nga siya maayo lang kun si Jesus mismo ang mosulti ngadto kaniya. Ang daku ug hugot nga pagtuo sa mao nga opisyal nakapatingala ni Jesus ug diha niini iyang giayo ang iyang sundalo. Kini nga mga saysay naghatag kanato ug panan-awon kon giunsa sa atong Dios pagtubag ang atong hugot nga pagtuo ug walay hunong nga pagsalig ug pagkamaunongon taliwala sa mga makasusubo nga kahimtang nga nakapalibot kanato. Hinaut nga kini nga mga sinulat maghatag kanato ug dugang kadasig diha sa atong adlaw-adlaw nga panglimbasog ingon nga Kristohanon. Diha niini nga kamatuoran, magpabilin unta kita nga matinud-anon sa atong pakigdugtong kauban ang Ginoo ug sa atong isigkatawo. Atong hinumdoman kanunay nga ang atong gugma alang sa Ginoo mao ang haligi sa atong walay kakapoy nga pag- unong kang Jesu-Cristo ug sa tanan nga naghatag og himaya sa Ginoo diha sa buhat sa pag-alagad. Kini usab ang rason ngano nga kita motubag uban sa matinguhaon ug mapainubsanong pagpangalagad ngadto sa pinakaubos natong mga kaigsoonan. Giya alang sa Magtutudlo o Tigpasayon Gipamatud-an ni Jesus ang nasulat sa Hebreo nga Kasulatan kabahin sa pinakadako nga kasugoan: "5Higugmaa ang Ginoo nga inyong Dios sa tibuok ninyong kasingkasing, kalag ug kusog" (Deuteronomy 6:5 ). Ang pulong nga Hebreohanon alang sa Balaod mao ang "Torah", ang pinakaunang kahulogan niini mao ang "pagtudlo". Niini nga pagsabot, ang paghigugma sa Ginoo nakasentro sa pagtudlo kaysa balaod, tungod kay sa kamatuoran, ang gugma dili mamandoan, kundili matun-an. Kini nga panumdoman wala nagawagtang sa kamatuoran nga ang tinuod ug malungtarong sukdanan sa pagkama-unongon mao ang Gugma. Kini nga maayo nga punto nagpaklaro nga ang pagkama-unongon mahimong mapalit o ipugos. Apan wala nagtinguha ang Ginoo nga ang pagkama-unongon paliton o ipugos tungod kay ang tinuod nga pag-unong nga takos mahimong halad ngadto sa Ginoo mao ang pag-unong nga walay mantsa sa pagtinguha sa mga butang alang lamang sa kaugalingon. Ang mga magtotoo kinahanglan moduol sa Ginoo dili sa tuyo nga danihon ang Ginoo aron mohatag og mapihigong pabor ug gamiton ang Iyang langitnong gahum alang sa pagtagbaw sa ilang kaugalingon. Wala kini nagpasabot nga dili na kita mohimo ug mga hangyo ug reklamo ngadto sa Ginoo sa oras nga kita anaa sa tumang panginahanglan ug kapeligrohan. Ang pag-ampo nga gitudlo ni Jesus ngadto sa iyang mga tinun-an nagadasig kanato nga dalhon nato ngadto sa Ginoo ang tanan natong mga paghangyo sa kinabuhi: pagkaon aron molahutay ang kinabuhi, kapasayloanan sa sala ug kalingkawasan gikan sa dautan ug lit-ag sa panulay. Apan si Jesus nagtudlo kanato nga ang atong mga pag-ampo ngadto sa Ginoo dili mag-depende kun kinsa kita ug unsa kita aron hatagan kita Niya ug pinasahi nga pabor kaysa uban. Kun duna kitay kasegurohan niining mga butanga sa paagi nga naghuna-huna kita nga mas gipaboran kita sa Dios kaysa uban, dili kini tinuod nga gugma alang sa Ginoo. Kung dili dinasig sa gugma, ang pagkamaunongon mahimong mapakyas tungod sa sobra nga mga kondisyon sa kinabuhi. Dili usab buot ipasabut nga ang Dios dili mamati kanato tungod kay ang atong mga motibo dili tininuod. Hinoon, mahimong kita ang dili maka-padayon sa tinuod nga pagpakigrelasyon sa Dios tungod kay ang atong pag-unong kaniya dili lig-on ug dali kini mabalhin ilabina kon dunay dili maayo nga mga kahimtang. Ang Dios andam mamati kanato dili tungod sa atong kaugalingon nga tinguha kondili tungod kay ang Dios matinud-anon sa tanang panahon. Ang Ginoo dili sama kanato nga masilo
L E N T S E A S O N 2 0 1 7 - N K Y E P a g e | 17 dayon kun kita mapakyas sa pagsunod sa langitnong sukdanan sa pagkamaunongon. Uban sa pagsalig sa kalooy ug mapinasayloong gugma sa Dios, atong ihalad ang pag-unong ngadto kang Jesu-Cristo nga walay bahid sa kahadlok ug sala. I. Katuyoan Pagkahuman sa pagtulon-an, makab-ot sa mga magtutuon ang: 1. Pagsaysay sa sugilanon kon giunsa ni Hesus pag-ayo ang sulugoon sa Romanhong opisyal. 2. Paghulagway nga ang pagtuo sa Romanhong opisyal nakabaton og ganti. 3. Pagpakita sa atong paghigugma ug pag-unong sa Dios pinaagi sa mamugnaong kalihokan. II. Panghuna-huna: Ang atong gugma para sa Dios maghimo kanatong maunongon ngadto Kaniya. Mga Kagamitan sa Pagtuon: Bibliya, papel, lapis, krayola III. Mga Kasinatian sa Pagtuon A. Pambukas nga Pagsimba 1. Panahon sa Pag-abibi 2. Awiton kining mga awit: "The Love of Jesus, Sweet and Marvelous" The love of Jesus, sweet and marvelous (3x) Oh, oh, wonderful love Higher than the mountains, deeper than the ocean Wider than the universe, oh, oh, wonderful love! "I Would Be True" I would be true, for there are those who trust me; I would be pure, for there are those who care; I would be strong, for there is much to suffer; I would be brave, for there is much to dare. I would be brave, for there is much to dare. 3. Pangabli nga Pag-ampo: Mahigugmaon nga Dios, mapasalamaton kami niining maanindot nga kabuntagon uban sa bag-ong kahayag sa adlaw. Hinaot nga ang silaw sa adlaw padayon nga magtudlo kanamo og mga pagtulon-an kabahin Kanimo ug sa dugang pa namo nga paghigugma Kanimo. Himo-a kami nga panalangin ngadto sa ubang mga kabataan. Kini ang among pag-ampo sa gamhang ngalan ni Hesus. Amen. B. Pagpangandam Ipangutana ngadto sa mga bata: 1. Kinsa kaninyo ang dunay nailhan nga sundalo? 2. Unsa kaha ang kamintag sa kinabuhi sa sundalo?
L E N T S E A S O N 2 0 1 7 - N K Y E P a g e | 18 Isulti ngadto sa mga bata: Karon, maminaw ta og estorya kabahin sa usa ka sundalo niadtong panahon ni Jesus. C. Panahon sa Pagkat-on Isaysay ang sugilanon: "ANG PAGTUO SA USA KA ROMANHONG OPISYAL" Didto sa lungsod nga ginganlan og Capernaum dunay nagpuyo nga maayong Romahong opisyal. Iyang gihigugma ang mga katawhang Hudiyo bisan pa man kon dili siya Hudiyo. Gani nagtukod pa siya og sinagoga (dapit ampoanan ug dapit sa pagtuon sa mga Hudiyo) alang kanila. Tungod niini gihigugma ug girespeto usab siya sa mga Hudiyo. Ang maong Romanhong opisyal adunay sulugoon nga gimahal niya pag-ayo. Buhaton sa iyang sulugoon ang tanan nga gusto niyang ipabuhat. Apan usa ka adlaw niana ang sulugoon nagdaot kaayo. Naghigda siya sa katre nga nag-antos ug dili makalihok. Tungod sa iyang sakit hapit na siya mamatay. Usa ka adlaw si Jesus miadto sa Capernaum. Ug nahibaloan kini sa Romanhong opisyal. Gusto sa Romahong opisyal nga mohangyo kang Jesus nga ayohon ang iyang sulugoon. Apan gibati niya nga dili siya takos sa pagpakigkita kang Jesus. Sa ingon, naghangyo na lamang siya sa pipila ka mga hamtong (elders) nga mga Hudiyo aron sa pag-adto kang Jesus ug magpakiluoy alang sa pagtabang kaniya. Ang mga hamtong (elders) sa mga Hudiyo miadto kang Jesus ug gisultian nila siya kabahin sa hangyo sa Romanhong opisyal. "Kini nga tawo angayan kaayo nga imong tabangan." Nagpakiluoy sila pag-ayo. "Iyang gihigugma ang among katawhan ug nagtukod siya og sinagoga alang kanamo." Miadto si Jesus sa balay sa Romanhong opisyal uban ang mga hamtong (elders) sa Hudiyo. Sa duol na sila sa maong balay, ang opisyal mipadala sa uban niyang mga higala aron sa pagtagbo kang Jesus aron sa pag-ingon, "Sir, ayaw na lang paghago sa imong kaugalingon. Dili ako takus aron adtoon sa akong balay o makigtagbo kanimo. Isulti lang, ug maulian ang akong sulugoon." Sa pagkadungog ni Jesus, nahibulong siya. Ug milingi siya ngadto sa panon sa mga katawhan nga mikuyog kaniya ug miingon, "Wala pa akoy nakita nga parehas niini ka dako nga pagtuo." Mibalik ang mga nagdala sa mensahe ngadto sa balay sa Romanhong opisyal ug ilang nakita ang sulugoon nga adunay sakit nga naayo na. Ang pag-unong ug gugma sa mao nga sulugoon ngadto sa Romanhong opisyal naghimo usab sa mao nga Romanhong opisyal nga mahigugma ug makabaton og daku nga pagtuo kang Jesus. Ang iyang gugma sa Dios naghimo kaniya nga maunongon ngadto sa Dios.
L E N T S E A S O N 2 0 1 7 - N K Y E P a g e | 19 D. Buhat sa Pagpalalom sa Kalihokan / Panag-ambitay 1. Ipangutana sa mga bata: "Tungod sa pagtuo sa Romanhong opisyal kang Jesus, unsa may nahitabo sa iyang gimahal nga sulugoon?" 2. Isulti: "Kon higugmaon nato ang matag usa, aduna kitay pagtuo sa matag usa." 3. Ipangutana: Gihigugma ba ninyo ang Dios? E. Pagdeskobre sa Biblikanhong Kamatuoran 1. Isulti: Ang atong gugma alang sa Dios naghimo kanato nga maunongon (loyal) ngadto sa Dios. 2. Ipangutana: Nahimo ba kamong maunongon (loyal) sa Dios? • Giunsa man ninyo pagpakita ang inyong gugma ug pag-unong (loyalty) ngadto sa Dios? F. Pagkaplag sa Biblikanhong Kamatuoran Ipa-drowing (drawing) sa mga bata ang mga pamaagi sa pagpadayag sa ilang pag-unong (loyalty) ngadto sa Dios pinaagi sa ilang paghigugma sa: Palibut (Environment) • Katilingban (community) • Pamilya ug Higala G. Panak-op nga Pagsimba 1. Awhagon ang mga bata sa pagmemorize niining bersikulo: "Wala pa akoy nakita nga ingon niini ka dako nga pagtuo." (Lukas 7:9) 2. Panak-op nga Awit: "I Would Be True" 3. Panak-op nga Pag-ampo Minahal namo nga Dios, salamat sa Imong pagkamatinud-anon sa Imong saad kanamo. Tabangi kami nga mahimo nga mas maunongon kanimo. Tabangi kami nga mahimo kaming lig-on ug mosalig kami sa Imong pag-giya ug pagpangga. Amo kining gi-ampo sa ngalan ni Hesus. Amen. March 26, 2017 Ika-Upat nga Domingo sa Kwaresma: "PAGPANDAY OG KALINAW" Daang Tugon: Jeremias 1: 9-10 "9 Unya gihikap sa Ginoo ang akong ngabil ug giingnan niya ako, "Ania gibutang koang akong mga pulong diha sa imong mga ngabil. 10 Karong adlawa,hatagan ko ikawg gahom sa pagbuot sa mga kanasoran ug sa mga gingharian, sa pag-ibot ug sa pagpukan, sa paglaglag ug paglumpag, sa paglig-on ug pagpatindog."
L E N T S E A S O N 2 0 1 7 - N K Y E P a g e | 20 Bag-ong Tugon: Mateo 10:34 34" Ayaw kamo paghunahuna nga mianhi ako aron pagdalag kalinaw sa kalibutan. Dili kalinaw ang akong gidala kondili espada. Kinatibuk-ang Panghunahuna: Ang Pagtukod sa kalinaw usa ka misyon nga kinahanglan mawala ang mga babag sa kalinaw nga mao ang dili makiangayon nga paghatag sa katigayonan, maabusong relasyon ug inhustisya. Sentro nga Panghuna-huna: NK/YE: Ang mga bata mahimong instrumento sa kalinaw. Pagpasabot saTeksto Ang libro nga Jeremias nagatipig sa sugilanon mahitungod sa pagpangalagad ni Jeremias ingon nga propeta sugod sa iyang taho kabahin sa iyang tawag. Si Jeremias sakop sa panimalay sa mga pari ni Hilkiah gikan sa gamay nga lungsod sa Anatoth. Sa ato pa kaliwat siya ni Abiathar, ang pari panahon ni Solomon. Ang Ginoo nagasugo kaniya nga dili magminyo ug dili magbaton ug mga kabataan tungod kay ang nagsingabut nga hukom alang sa Juda maoy mokuha sa mga kinabuhi sa sunod nga kaliwatan. Ang sinulat sa Jeremias 1:9-10 mao ang pamulong sa Ginoo sa katuyoan sa pagtawag Niya kang Jeremias. Naaglangkob kini sa kusog ug klaro nga mga kasugoan nga angay tumanon ug buhaton nga Iyang gihatag alang sa usa ka propeta. Dinhi makita nato ang pipila ka paresan sa mga pulong nga atong mapamalandongan nga adunay dili maayo nga timailhan sa iyang tawag. Kini nagasaysay nga si Jeremias gituohan nga maoy propeta sa kangitngit o kalaglagan, samtang ang katapusang pares positibo. Timailhan kini nga siya usab ang propeta sa kapasig-ulian bisan pa man kon kini anaa na sa ulahi nga bahin. Ang unang pulong nga "pag-ibot" sukwahi sa katapusang pulong nga "pagtanom"; ug ang pulong nga "paglangkat, pagguba o pagsalibay" sukwahi usab sa pulong nga "pagtukod." Bisan tuod kon mogula nga ang tahas sa pagka-propeta mas labaw ang mahitungod sa pagguba ug paglumpag sa mga daang porma ug sistema nga nakagamot na diha sa naandang kahimtang sa katilingban nga walay kaangayan ug inhustiya, nagapaila usab kini sa tahas sa propeta sa pagtukod ug bag-ong katilingban nga ang mga haligi niini nakabasi sa pakigsaad nga gihatag sa Ginoo ngadto sa Iyang mga katawhan. Mao kini ang bili sa "Shalom" nga naglakip sa kalinaw, hustisya, gugma alang sa mga katawhan ug sa kahiusahan sa tanan lakip ang mga uyamot. Mao kini ang pinaka-sentro sa gitawag nga Alternatibo nga Katilingban (alternative community) nga paga-ugmaron ug ipabarog. Dinhi ang propeta ug ang ubang mga tinawag gisugo sa pagtuman sa bulohaton sa pagka-propeta uban sa pagdawat ug sa pagsalmot niining usa ka bug-at nga tahas sa pagtukod ug bag-ong hulagway sa katilingban. Ang bag-ong katilingban kinahanglan tukoron aron mapugngan ang pagbalik sa daan nga sistema nga puno sa sala ug kadautan. Kini maoy paggakus sa pangandoy nga maangkon ang kahimtang sa "Shalom" (holistic peace) nga maoy gidamgo nga sination, ipatigbabaw ug panalipdan sa tanang katawhan. Samtang sa Bag-o nga Kasabutan, ang pinakauna nga tuyo ni Mateo mao ang pagpamatuod ngadto sa mga magbabasa nga Hudiyo nga si Jesus mao ang ilang Mesiyas. Gihimo niya kini pinaagi sa pagpakita kon giunsa ni Jesus diha sa iyang kinabuhi ug pagpangalagad pagtuman ang mga sinulat sa Daang Kasulatan. Tuod man, ang tanang mga magsusulat sa Ebanghelyo nagkutlo sa Daang Kasulatan. Apan si Mateo naglakip ug siyam ka mga
L E N T S E A S O N 2 0 1 7 - N K Y E P a g e | 21 pagpamatuod nga mga teksto nga maoy nakalahi sa iyang sinulat ( Mateo 1:22-23; 2-15; 2:17-18; 2:23; 4:14-16; 8:17; 12:17-21; 13:35; 27:9-10 ) aron dalhon kita sa iyang tema: Si Jesus ang Katumanan sa mga Panagna sa Daang Kasulatan kabahin sa Mesiyas. Aron makab-ot ang iyang katuyoan, iyang gihatagan og dakung bili ang pagsubay sa kagikan ni Jesus diha sa kaliwatan ni Hari David nga atong mabasa sa una nga bahin sa Ebanghelyo nga gisulat ni Mateo. Ang Mateo 10:34, sa unang pagtan-aw niini, daw sukwahi sa panagna ni propeta Isaias (Isaias 9:6) mahitungod sa "Prinsipe sa Kalinaw", nga siya moabot aron magdala ug kalinaw sa kalibutan. Oo, tinuod nga si Jesus niabot aron pagdala sa kalinaw- kalinaw tali sa mga magtotoo ug sa Dios; ug kalinaw taliwala sa katawhan. Apan ang dili malikayan nga resulta sa pag-abot ni Jesu-Kristo sa kalibutan mao ang panagbingkil-tali ni Kristo ug sa mga dili dapig kang Kristo o Antichrist; tali sa kahayag ug kangitngit; tali sa mga anak ni Kristo ug mga anak nga mipili sa dautan. Kini nga panagbingkil mahimong mahitabo bisan taliwala sa mga sakop mismo sa usa ka pamilya. Kini nagpakita lamang nga ang tahas sa pagsunod sa mando sa atong Ginoo dili sayon. Kini makapahaling ug makadani ug bug-at nga kasuko ug pagbahin-bahin sulod sa katilingban ug sa mga ginsakopan sa atong pamilya nga modumili sa pagdawat sa iyang mga pagtulon-an. Ang mga nahisgutang yugto niini nga mga teksto maggiya kanato ngadto sa pagsabot nga aron tinuod nato nga maangkon ang kalinaw or Shalom buhaton nato ang pagsukol ug pagtumpag niadtong nakatampo sa nagpadayon nga kagubot ug panagkatibulaag diha sa Gingharian sa Dios. Kini nagpasabot nga ang ka-walay pagpakabana walay luna diha sa pagkab-ot sa gipangandoy nga kalinaw. Si Jeremias gitawag aron pagwali mahitungod sa mensahe sa kalaglagan o kangitngit aron ang katawhan makahinuklog nga sila nisukwahi na gikan sa kabubut-on sa Ginoo, apan anaa usab ang pagsangyaw ug pagpadayag sa tahas sa pagtukod pag-usab ug pagpasig-uli gikan sa mga naguba ug natumpag. Ang kasinatian sa pagtukod pag-usab nga gitambayayongan sa usa ka hiniusa nga katilingban giniyahan sa hiniusang pagtuo ug espiritu maoy magsilbing pasiunang pagsinati sa tinuod nga Shalom. Ang atong tinud-anay nga pag-apil niini nga tahas sa pagpanday ug Shalom o kalinaw mao ang yawe sa paghimo ug makahuloganong kausaban diha sa kinabuhi sa katawhan ug diha sa tibuok kalibutan. Giya alang sa Magtutudlo o Tigpasayon Ang pagtukod ug kalinaw susama kini sa pagtukod ug bag-ong balay diha mismo sa luna diin ang daan nga balay nakatindog. Gikinahanglan ang pagpatukod pag-usab sa mao nga balay tungod kay ang daang balay, daan na kaayo ug ang iya nga porma dili na maayo sa seguridad sa mga kabataan ug katigulangan nga nagpuyo niini. Ang tag-iya mohimo ug desisyon nga gub-on na lang ang daang balay ug magtukod ug bag-o nga lig-on ug dili peligro. Sa samang paagi, ang mga mabangis nga panagbingkil ug kaguliyang maoy dangan nga nagpaluya sa nasud tungod kay kini mobunga sa dili makiangayon ang mga relasyon diha sa katilingban; nagtugot sa pipila nga mopanag-iya ug sobra-sobrang katigayonan, samtang ang uban nagpabiling walay pagkaon; mogamit ug mga armas aron pahilumon ang mga supak; naghulga sa maayong paglungtad sa kinaiyahan; ug naglapas sa katungod sa mga katawhan nga dinaog-daog. Ang tinuod ug malahutayon nga kalinaw dili matukod ibabaw sa inhustisya. Kini nga mga kahimtang kinahanglan tumpagon ug tangtangon aron limpiyohan ang luna diin ang liso sa kalinaw ug hustisya mosugod pagtubo ug gilauman nga mamunga. Ang mga dili makiangayon nga relasyon wala gitugot sa Ginoo ni giila kini nga sumpay sa tawhanong paglungtad nga gibuhat sa Ginoo. Nitubo kini gikan sa liso nga gitanum sa
L E N T S E A S O N 2 0 1 7 - N K Y E P a g e | 22 dautan ug giamoma sa mga tawo nga mipili sa dautan ug walay respeto sa Ginoo. Apan si Propeta Jeremias sa iyang makasusubong hilak ngadto sa Ginoo, "Ngano nilampos ang mga dautan?" dili sayon tubagon pinaagi lamang sa pagtan-aw sa kasingkasing sa mga dautan. Karon, nagkinahanglan kini nga gamitan ug mga pagtuon sa siyensa o Science (scientific analysis) aron madiskobre ang mga kalihokan diha sa katilingban nga nakatampo ug maoy naka-ingon sa dili makiangayong pag-antus. Unsa man ang mga importante nga bahin diha sa kadena sa inhustisya nga nakahigot sa katawhan? Una, ang mga walay undang ug kawalay pagpugong sa pagpangangkon sa mga resources pinaagi sa pipila lamang ka pamilya; ikaduha, ang pag-angkon sa gahum sa pangagamhanan (o gobyerno) nga anaa lamang sa mga datu ug mga negosyante nga nag-angkon ug nagpanag-iya ug sobra-sobrang katigayonan sa katilingban; ikatulo, paggamit ug mga armas ug ubang sangkap aron paghulga ug pagpahilum niadtong buot mosulti sa tinuod ug mosupak sa ilang mga pamaagi; ikaupat, ang mga pundok nga nagmugna ug pagpanudlo nga maghatag og mga sayop nga mga pagtulon-an. Ang pagguba sa kadena sa inhustisya magsugod sa ikaupat nga bahin sa gihisgutan sa unahan. Kini ang pinakahuyang apan pinaka-importante nga bahin sa kinatibuk-ang inhustisya. Pinaagi niini nga kadena, gipalapnag ang paghimong tinuod sa mga dili mao nga mga pagtulon-an pinaagi sa inantigong lakang sa pagpangilad (deception), pagpanglimbong (propaganda) ug dili sakto nga pagpahibalo ug pagmatuto (mis-education). Ang paghawud sa kabangis ngilngig kini sa konsensiya sa tawo, apan sa dihang ginatudlo kini ug ingnun nga ang kabangis "natural" na, ug ingnun nga kini dili na malikayan, ug dili na mahimo nga undangon, ang mga biktima mahimong mosanong na lang ug mopuyo na lang usab uban niini. Ang mensahe ug mga maayong buhat ni Jesus gipakita aron danihon ug ipakita ngadto sa mga biktima ang dili makiangayon nga sistema nga ang ilang kahimtang usa ka pagsakop sa panghunanahuna ug kalag sa kadautan (devil), ug nga ang kadautan o ang satanas walay igo nga gahum nga maka-control kanila tungod kay ang paghari sa Dios hapit na muabot. Ang kamatuoran mao ang hinagiban nga maoy mosalikway sa mga inhustisya. Tungod sa paghikaw sa kaayohan, ang mga instrumento sa pagpanakop mao ang molinog ug mopahagba sama sa koral sa Jericho nga natumpag atubangan sa mga katawhan nga nakaangkon og determinasyon nga bawion ang ilang kagawasan ug katungod nga makatagamtaman sa kadagaya sa kinaiyahan ug sa mga bunga sa ilang paghago. Ang hustisya mao ang bililhon nga ilhanan sa usa ka maayo ug maloloy-on nga yugto ug maoy importante nga kahimtang nga makaingon kita nga ang paghari sa Dios anaa na dinhi sa yuta. Kun ang "hustisya modagayday ingon nga tubig ug ang katarungan sama sa walay undang nga pag-agas nga sapa" ang tanang katawhan makaginhawa diha sa kalinaw sama sa hangin. I. Mga Katuyuan: Sa pagkahuman sa pagtuon, ang mga bata makahimo sa: 1. Paghulagway sa mga gimbuhaton sa panimalay, eskwelahan ug sa simbahan nga nagapalambo sa kalinaw. 2. Paghulagway sa mga gimbuhaton sa panimalay, eskwelahan ug sa simbahan nga wala nagapalambo sa kalinaw. 3. Magdula unsaon nga mahimong instrumento sa kalinaw diha sa panimalay, eskwelahan ug diha sa simbahan.
L E N T S E A S O N 2 0 1 7 - N K Y E P a g e | 23 II. Panghuna-huna: Ang mga bata mahimong instrumento sa kalinaw. Kagamitan Sa Pagtuon: Bibliya III. Mga kasinatian/ Panahon sa Pagkat-on A. Pangabling Pagsimba 1. Pag-abi-abi 2. Awiton kining mga awit: "I've Got Peace Like a River" I've got peace like a river (3x) in my soul, halleluiah! I've got peace like a river (3x) in my soul. " It's Love, Peace,Joy that makes the World Go Round" It's love, it's love , its love that makes the world go round(3x) It's love that makes the world go round. Roll over the ocean, roll over the sea, Roll over the ocean and the deep blue sea (2x) 3. Pangabling Pag-ampo: Among Dios sa gugma ug kalinaw, mapasalamaton kami sa kanunay sa Imong paghiusa kanamo . Salamat sa among mga ginikanan, sa among pamilya, sa among magtutudlo, ug sa among mga higala. Panalangini kami sa among pagtuon, pagbuhat ug sa pagdula karon. Kini ang among pag-ampo sa ngalan ni Jesus. Amen. B. Pagpangandam Ipangutana: 1. Unsay imong pagsabot sa pulong "Kalinaw?" 2. Unsay mga pananglitan sa mga sitwasyon nga adunay kalinaw? Isulti: Maminaw kita karon ug istorya kabahin sa Yuta sa Kalinaw. C. Yugto/Panahon Sa Pagkat-On Isaysay ang Istorya "ANG YUTA SA KALINAW" Kaniadto adunay usa ka mag-uuma nga adunay lapad nga yuta. Ginganlan niya kini ug "Yuta sa Kalinaw". Usa niana ka adlaw, namalandong siya, "Unsay akong buhaton aron kining akong yuta mabungahon? Magtanum ako og daghang mga binhi." Ang mag-uuma mikuha sa iyang bisekleta ug midali ug adto sa lungsod. Mipalit siyag klasi-klasing binhi nga may nagkalain-laing hitsura ug gidak-on. Unya miadto siya sa iyang umahan. Aduna siya'y kusgan nga kabaw nga nagtabang kaniya sa pagdaro sa yuta sa kalinaw. Human sa iyang pag-ugba sa yuta, karon andam na siya sa pagtanum. Sayo sa buntag sa wala pa misubang ang adlaw, ang mag-uuma mipugas ug nagkalain-laing binhi. Niabot ang ulan ug ang binhi mitubo uban usab sa adlaw nga naghatag sa kahayag. Ang binhi padayon nga mingtubo hangtod nahimong lunhaw ang palibot ug nidagko ang mga tanom sa nagkalain-laing gidak-on ug gitas-on. Apan, uban sa mga tanom mitubo usab ang mga sagbot. Milabay ang daghang mga adlaw, ang mag-uuma mibisita sa iyang kaumahan. Natingala siya tungod kay tag-as na ang mga tanum. Salamat sa Adlaw! Salamat sa Ulan! Salamat sa Dios! Nagtubo sila sa nagkalain-laing kolor ug klasi. Apan ang mga sagbot mitag-as usab ug tubo. Nalipay pag-ayo ang mag-uuma nga nagtan -aw sa
L E N T S E A S O N 2 0 1 7 - N K Y E P a g e | 24 iyang mga tanum ug nakita niya ang mga tanum sa kalooy, kaayo, kalumo, gugma, pagpasaylo, kalipay, kamahigalaon ug kalolot. Apan sa dihang nitan-aw siya sa palibot niini, nakita usab niya ang mga sagbot sa kasina, kadalo, dautang panghuna-huna, kasuko, kamapahitas-on, pagpaka-aron- ingnon ug kawalay-pagtagad ngadto sa uban. "Unsay angay nakong buhaton? Unsaon nako pagwala kining mga sagbota? Akong ibton kini apan dili nako mahimo kon ako lang." Ang mag-uuma naghangyo ug tabang ngadto sa iyang mga higala. Miabot si Mrs. Pasensya aron sa pagtabang kaniya ug ang uban niyang mga higala miabot usab. Sila si Pagpugong sa kaugalingon ug si Mrs. Kugihan. Unsa ka nindot nga grupo! Ilalom sa kainit sa adlaw ilang gipang-ibot ang mga sagbot. Gitapok nila ang mga sagbot ug gibutang ilalom sa lalom nga bangag para andam na nga sunogon. Human niana ang Yuta sa Kalinaw andam na sa pag-ani. Adunay usa ka maayong ani ug naka-angkon og maayong abot ang mag-uuma. Adunay kalipay sa yuta sa kalinaw. Gipakig-ambit sa mag-uuma ang iyang abot ngadto sa iyang mga higala, sa iyang mga silingan ug ngadto sa tanan. Karon, mahimo bang Yuta sa KALINAW ang atong kasing-kasing? D. Pagpalalum sa Pagsabot/ Pakig-ambitay Ipangutana: 1. Unsang mga gimbuhaton sa panimalay nga nagdalag kalinaw? 2. Unsang mga gimbuhaton sa eskwelahan nga nagdalag kalinaw? 3. Unsang mga gimbuhaton sa simbahan nga nagdalag kalinaw? 4. Unsang mga butang nga nagapanghitabo sa panimalay, eskwelahan ug simbahan nga wala nagdalag kalinaw? Ilista ang mga butang nga ang mga bata maka-ingon nga kini wala nagdalag kalinaw. E. Pagkaplag sa Biblikanhong Kamatuoran Isulti: Aron maangkon ang kalinaw, ato unang kuhaon ang mga butang nga wala nagdalag kalinaw diha sa panimalay, sa eskwelahan ug diha sa simbahan. Ingon nga mga bata, kinahanglan nga mahimo kitang tig -pasiugda ug kalinaw bisan asa kita. F. Pagkinabuhi sa Biblikanhong Kamatuoran Gikan sa mga butang nga nalista sa taas nga wala nagdalag kalinaw, hangyuon ang mga bata sa pagdula unsaon pagwagtang ang mga babag nga anaa diha sa panimalay, eskwelahan ug sa simbahan. G. Panapos nga Pagsimba 1. Dasigon ang mga bata sa pagsag-ulo sa bersikulo: "Ania gibutang ko ang akong mga pulong diha sa imong mga ngabil" (Jeremias 1:9b) 2. Sa dihang ipasa ang sudlanan sa halad, mag-awit ug "I've Got PeaceLike a River". 3. Ampo sa pagtapos uban sa pag-awit "Let there Be Peace on Earth" Let there be peace on earth and let it begin with me Let there be peace on earth, the peace that was meant to be With God us our parent, Children all are we Let us walk with each other in perfect harmony. Amen.
L E N T S E A S O N 2 0 1 7 - N K Y E P a g e | 25 April 2, 2017 Ikalima nga Dominggo sa Kwaresma: "TIMAILHAN SA USA KA TINUOD NGA MANLULUWAS" Daang Kasabutan: Isaias 42:1-7 1Ang Ginoo miingon,"Ania ang akong alagad nga akong gitabangan,akong pinili ug gikahimut-an pag-ayo; gihatag ko kaniya ang akong Espiritu ug hatagan niyag hustisya ang kanasoran. 2Dili siya mosinggit o motuaw; dili siya maghimog saba nga pakigpulong sa kadalanan. 3Dili niya balion ang huyang nga bugang ug dili niya palungon ang nagkaawop nga suga; ipatuman gayod niya ang hustisya. 4Dili gayod siya mawad-an ug paglaom o maluya hangtod nga mapatunhay niya ang hustisya dinhi sa kalibotan; ang kapuloan magpaabot sa iyang balaod." 5Mao kini ang giingon sa Dios, ang Ginoo, nga maoy nagbuhat sa kalangitan, ug naghikyad niini ug nag-umol sa kalibotan ug sa mga butang nga anaa niini.Siya maoy naghatag ug gininhawa sa katawhan ug kinabuhi sa tanang binuhat.Ug karon siya nag-ingon sa iyang sulugoon,6"Ako,ang Ginoo, nagtawag kanimo aron ipatunhay mo ang katarong; pinaagi kanimo maghimo akog kasabotan uban sa tanang katawhan,ug himoon ko ikawng kahayag sa kanasoran,7aron pagpabuka sa mata sa mga buta,ug pagpagawas sa mga binilanggo gikan sa mangitngit nga bilanggoan. Bag-Ong Kasabutan: Mateo 11:2-6 2Sa pagkadungog ni Juan nga Magbubunyag nga didto sa bilanggoan mahitungod sa gihimo ni Cristo, gipaadto niya ang pipila sa iyang mga tinun-an ngadto kang Jesus. 3Ug nangutana sila kaniya, "Sultihi kami, ikaw ba ang giingon ni Juan nga moanhi o magpaabot pa ba kamig lain?" 4Si Jesus mitubag, "Pamauli kamo ug suginli si Juan sa inyong nadungog ug nakita: 5ang mga buta nakakita, ang mga bakol nakalakaw, ang mga sanlahon nangaayo, ang mga bungol nakadungog, ang mga minatay nangabanhaw ug ang Maayong Balita gisangyaw ngadto sa mga kabos. 6Bulahan kadtong wala magduhaduha kanako!" Kinatibuk Ang Konsepto: Ang matuod nga mesiyas mailhan pinaagi sa iyang mga buhat sa pagpang-ayo, pagpalingkawas ug pagpasig-uli. Sentro nga Panghunahuna: N/K/YE: Si Kristo ang tinuod nga mesiyas/manluluwas. Pagpasabut sa Teksto: Ang libro ni propeta Isaias nahasulat sa panahon sa krisis diin anaay pagpalapad sa emperio/ginsakopan sa nasud sa Assyria ug ang panahon sa pagkahugno sa Israel (sa may Norhtern Kingdom). Apan kini nga libro nagyagyag sa tibuok hulagway sa paghukom ug pagluwas sa Dios sa Iyang katawhan. Ang kalinaw ug kasegurohan maoy timailhan sa bag ong tuig alang sa kaluwasan diin ang matarung nga hari muabut gikan ni David. Ang mga katawhan sa Dios dili na malupigan o daugdaugon sa mga tampalasang tigdumala ug ang Jerusalem mahimong tinuod nga "Syudad sa Dios." Ang Dios nagatawag sa Messianic King nga "akong sulugoon" nga makita diha sa Isaias 42-43. Ang mao nga termino nagapaila usab sa Israel nga usa ka nasud. Pinaagi sa pag-antus sa sulugoon maanaa ang kahingpitan sa kaluwasan.
L E N T S E A S O N 2 0 1 7 - N K Y E P a g e | 26 Dinhi sa mao nga yugto, si Cyrus, ang pangulo sa Babilonia, maoy instrumento sa Ginoo sa pagluwas sa Israel gikan sa iyang pagka-ulipon sa Babilonia, apan si Kristo maoy naglingkawas sa katawhan sa kaulipnan sa sala. Nahimo siya nga "suga sa mga Gentil" (42:6), aron ang mga nasud nga nag-atubang sa paghukom makakaplag sa kalingkawasan ug kini nga mga Gentil mahimo usab nga "suluguon sa Dios." Ang teksto sa Isaias 42:1-7, nagsuslti kun unsa nga klase nga suluguon ang gusto sa Dios alang sa Iyang katawhan. Ang buot ipasabot sa suluguon mao kadtong responsable ug masaligan sa Usa nga Nagpadala kaniya. Siya kadtong mahimong bag-ong Moises nga mopalingkawas sa katawhan sa Dios ug magdala sa kahusay pinaagi sa hustisya ug kalinaw. Ang pagsulat sa ebanghelyo sa atong Ginoo sumala ni Mateo nagapunting aron ipaila sa katawhan ang katumanan sa profesiya o panagna ug sa pagpaila kang Jesu-Cristo ingon nga mao ang nahimong katumanan sa maong profesiya. Ang pagbasa sa Mateo 11:2-6 masabtan sa hingpit nga si Jesus nga Kristo mao ang klase sa suluguon nga gikinahanglan sa Dios alang sa Iyang katawhan. Dinhi nga bahin, makat-onan nato nga si Jesus wala man mohatag og direkta nga tubag sa mga pangutana sa mga disipulo kon kinsa siya, apan Iyang gipadayag ang mga buhat nga maoy klarong nagpaila sa Manluluwas nga maoy gipangandoy sa katawhan. Alang kanatong mga Kristohanon karon nga panahon ug isip mga sumusunod ni Kristo, kita usab gihatagan sa kahigayonan ug kaakohan nga mahimong suloguon nga mosinati usab sa mga pag-antus. Sumala sa nasulti na sa unahan, kita gitawag usab nga mobuhat sa mga buluhaton nga maoy buot sa Dios maoy atong buhaton. Hinaut nga tinuoray natong masunod ang kinaiya sa maong suluguon sa tanang aspeto sa atong pag-alagad sa atong mapadayunong paglawig sa kinabuhi. Giya alang sa Magtutudlo o Tigpasayon Ang mga nagtinguha og dautan kon muabot sa atong taliwala modala lamang sa katawhan ngadto sa kaalautan. Molampos sila dinha sa pagpangilad sa katawhan nga nangandoy ug nagtinguha sa kalingkawasan. Ilaron nila ang mga tawo nga nakasinati og pag-antus, pagpandagmal ug panghimaraut, ug katawhan nga nagapaabot sa usa ka Manluluwas, sama sa mga katawhan sa Germany sa panahon sa pagdumala sa Nazi. Niadtong panahona, gipalaum ni Hitler ang mga tawo sa saad dili lamang alang sa usa ka nasudnong kalampusan kondili sa panglantaw nga ang Germany makatukod og "Third Reich" - usa ka emperyo (empire) nga maoy mohari ug mo-dominar sa tibuok Europe ug dayon sa tibuok kalibutan. Apan naparot ang ilang harianong pangandoy sa dihang napakyas sila sa pagpildi sa Russia ug sa dihang miabut ang mga Amerikano sa tumatapos na ang ikaduhang gubat sa kalibutan. Ang mga nagpakaaron-ingnon nga mga manluluwas mao sila nga nagsaad sa gahum nga modominar sumala sa gisulti ni Jesus ngadto sa mga Hentil. Si Jesus nga maoy matuod nga Manluluwas milakaw uban sa mga mapaubsanong katawhan aron pagtudlo kanila sa mga pamaagi ug kagustohan sa Dios, sa pagpanambal sa ilang mga balatian, paghatag og paglaom ug pagpabangon kanila gikan sa ilang kapakyasan, pagpahibalik sa ilang dungog ug dignidad ingon nga tawo. Mao kini ang tubag ni Jesus sa mga mensahero ni Juan Bautista nga iyang gipadala aron pagpangutana kun Siya na ba ang Muabot nga Pinadala. Si Jesus mao ang modelo sa Dios sa hisgutanang tinuod nga Manluluwas. Si Jesus naghatag og makapadasig nga mensahe sa pagdangat sa Gingharian sa Dios sa kalibutan. Apan Iyang gipaklaro basi sa iyang mga buhing ehemplo nga ang paghari sa Dios dili
L E N T S E A S O N 2 0 1 7 - N K Y E P a g e | 27 madaog sa paagi nga ang tawhanong gingharian gidaug - sa paagi nga anaa ang kabangis. Kini motumaw hinuon sa han-ay sa mga tawong kabus sa esperituhanong aspeto, diha sa mga mapaubsanon, manggiluy-on, tigpanday og kalinaw, mga biktima sa mangtas nga mga pamaagi, mga giuhaw sa hustisya ug ang mga gilutos tungod sa inhustisya (Mateo 5:3-10). Si Jesus gipadala isip maoy Manluluwas nga maoy mopalingkawas sa katawhan sa ilang kaulipnan sa sala (Mateo 1:21). Kadtong mga nakalingkawas gikan sa pagpagapos ug pagka-ulipon sa sa sala maoy molangkob sa katawhan nga ubos sa paghari sa Dios. Si Jesus gipadayag ngadto sa kalibutan nga maoy tinuod nga Manluluwas nga Iya sa Dios. Kini gisaksihan sa iglesya pinaagi sa iyang mensahe ug sa iyang maayong mga buhat. Dili pa igo nga sa yano lamang ipa-ila si Jesus ug ingnon ang mga tawo nga ipadawat siya nga maoy ilang personal nga Ginoo ug manluluwas; dili pa igo nga sultihan lamang ang mga tawo kabahin sa Iyang kamatayon ug pagkabanhaw ug sultihan sila sa saad nga sila usab mabanhaw pinaagi sa ilang pagtuo kaniya. Dili kini maoy tinuod ug epektibo nga pagsaksi kabahin kang Jesus. Ang katawhan mas nituo kang Jesus nga Manluluwas sa dihang nakita nila nga siya nag-tambal sa mga buta, nagpakaon sa gigutom, nagpapahawa sa mga demonyo, ug nakig-lantugi sa mga walay pagbati nga mga Pariseo ug mga walay pagbati nga mga relihiyosong pangulo. Karon, ang katawhan motuo usab ug moila kang Jesus kon ang iglesya nga misaksi Kaniya mosinati gayud sa mga kaayohan nga iyang nadawat gikan sa Dios diha sa Iyang pagtagad sa ilang mga panginahanglan. I. Tumong: Human sa pagtuon gipaabot ang mga magtutuon sa: 1. Pag-deklara nga si Jesus nga Kristo maoy manluluwas 2. Ihulagway unsa ang himuon sa tinuod nga manluluwas. 3. Pagpadayag uban sa pagpasalamat kang Kristo isip maoy tinuod nga manluluwas. II. Mga Panghunahuna: Si Kristo maoy tinuod nga manluluwas. Mga Kagamitan sa Pagtuon: Biblia, mga hulagway ni Jesus isip mananambal, magwawali, magtutudlo; mga papel, lapis ug Crayola. III. Mga Kasinatian sa Pgtuon A. Pangabling Pag-ampo 1. Pagtimbaya. Mapahiyumon nga pagbati sa mga bata sa pagsulod nila sa lawak. Pangumustaha sila. 2. Awiton ang mga sumunod: "Jesus Went About Doing Good," "Jesus Is My Best Friend," "I Want To Be Like Jesus" 3. Pangabling Pag ampo: Mahal nga Dios, salamat niining nindot kaayo nga Adlaw nga Dominggo. Salamat nga nia na usab kami alang sa among Sunday School. Kami nag-ampo diha Kanimo alang sa among higala nga wala karon dinhi uban kanamo. Hinaot nga naa sila sa maayo nga kahimtang. Salamat sa Imong gugma ug pagpadala kang Jesus nga maoy among Manluluwas. Sa Iyang balaang ngalan kami nagaampo. Amen. B. Pagpangandam: Mga pangutana: 1. Unsay buot ipasabot sa pulong "Manluluwas?" 2. Kinsay atong Manluluwas?
L E N T S E A S O N 2 0 1 7 - N K Y E P a g e | 28 Ipasulti: Si Hesus dili lamang manluluwas, Siya usab ang Mesiyas. Ang Mesiyas mao ang gipadala sa Dios aron sa paggiya sa Iyang mga katawhan... K. Panahon sa Pagtuon: Pagpaambit sa Sugilanon: "HESUS, ATONG MESIYAS" Adunay tawo nga ginganlan og Juan. Nagsangyaw siya kabahin sa pag-abut sa Gingharian sa Dios. Miingon siya, "Ayaw na kamo pagpakasala tungod kay ang Gingharian sa Dios duol na." Ang mga katawhan miduol ug naminaw kang Juan ug nagpabunyag. Ginganlan siya og "Juan Bautista." Nagwali usab siya kabahin sa pag- abut ni Jesus nga mao ang Mesiyas. Si Jesus miabut bisan asa nga dapit, nagtudlo sa mga sinagoga, nagsangyaw sa maayong balita kabahin sa paghari sa Dios, nagtambal sa mga tawo sa ilang daghan nga mga sakit sa lawas. Si Hesus nag ayo sa mga buta, bakol, gisangla,mga bungol. Ang mga nangamatay gibalik sa pagkabuhi. Kining tanan nga Iyang gibuhat nahimong maayo nga balita alang sa mga kabus. Si Hesus nagtudlo sa mga tawo sa daghang mga butang sama sa paghigugma sa mga kaaway, unsaon pag-ampo, pagpasaylo ug paghigugma sa usag-usa. Ang mga tawo nasayod kinsa ang matuod nga manluluwas nga uban nila tungod sa mga binuhatan niini. Si Jesus mao ang Mesiyas, ang Pinadala sa Dios. D. Pagpalalom/Pag-inambitay: 1. Unsa ang Manluluwas? 2. Unsay gibuhat Niya? 3. Kinsa Siya? E. Pagdiskobre sa Kamatuoran dinha sa Biblia Ipasulti: Si Hesus maoy atong Mesiyas.Gipadala Siya sa Dios alang kanato. Naghimo Siya og daghang mga katingalahang buhat alang kanato. Kita usab maghimo og mga maayong buhat alang sa uban sama sa gihimo ni Jesus aron mahibaw-an sa mga tawo nga sila gihigugma usab sa Dios. G. Pagkinabuhi sa Biblikanhong Kamatuoran Pabuhaton ang mga bata og drawing. Ipagama kanila hulagway (picture) nga gapakita sa paagi sa ilang pagpasalamat ngadto kang Jesus isip maoy Manluluwas. H. Pagtapus sa Pagsimba 1. Awiton ang: "Jesus Went About Doing Good" 2. Ipahalad sa mga kabataan ang ilang pagpasalamat kang Jesus pinaagi sa ilang drawing. Ipasa ang offering plate alang sa paghalad samtang awiton ang haom nga alawiton. 3. Pag-ampo sa Pagtapus. Ang usag-usa mohatag og usa ka sentence sa pag-ampo.
L E N T S E A S O N 2 0 1 7 - N K Y E P a g e | 29 April 9, 2017 Ika-unom nga Dominggo sa Kwaresma / Palm Sunday o Malampuson nga Pagsulod sa Jerusalem "SI JESUS NAKIGHARONG SA MGA ANAA SA GAHUM" (JESUS ENCOUNTERING THE POWERS) Daang Kasabutan: Zacarias 9:9-10 9 Pagmaya pag-ayo, singgit, o katawhan sa Jerusalem! Moanha kanimo ang imong hari, moanhi nga madaugon ug mapaubsanon nga magkabayog asno sa nati nga asno. 10 Ipahilayo niya sa Efraim ang karwahe ug sa Jerusalem ang mga kabayong igugubat balion niya ang mga pana, ug hatagag pakigdait ang kanasoran. Ang iyang gingharian maglakip sa tanang kadagatan, sukad sa suba sa Eufrates ngadto sa tanang suok sa kalibotan. Bag-ong Kasabutan: Juan 12:12-19 Sa pagkasunod adlaw, ang dakong panon sa mga tawo nga mitambong sa pangilin sa pagsaylo nakadungog nga taliabot si Jesus sa Jerusalem. Busa nanguha silag mga palwa sa palmera ug nanggula aron pagsugat kaniya ug naninggit, "Dalaygon ang Dios! bulahan siya nga mianhi sa ngalan sa Ginoo! "Ang Dios manalangin sa hari sa Israel" 14 Si Jesus nakakaplag ug nating asno ug mikabayo siya niini, sumala sa giingon sa kasulatan. Ayaw kahadlok, Syudad sa Zion! Ania ang imong hari, nagkabayo sa usa ka nating asno. Ang iyang mga tinun-an wala makasabot niini niadtong higayona, apan sa dihang gibayaw na si Jesus ngadto sa himaya, nahinomdom sila nga ang kasulatan naghisgot niini mahitungod kaniya, ug nga kini ilang gibuhat kaniya. Mitaho sa nahitabo ang mga tawo nga uban ni Jesus sa dihang gipagula niya si Lazaro sa lubong ug gibanhaw. Kini ang hinungdan nga gisugat siya sa mga tawo-kay nakadungog man sila nga gibuhat niya kining dakong milagro. Busa nag-ingnanay ang mga Pariseo, nakita na ninyo, wala gayod kitay mahimo! Tan-awa, ang tanan misunod kaniya. Pangkinatibuk-ang Panghunahuna: Misulod si Jesus sa Jerusalem aron paghagit sa mga anaa sa gahom nga maoy hinungdan sa pag- antos sa tawo. Sentro nga Panghunahuna: N/K/YE: Si Jesus nga bulahan mianhi sa ngalan sa Ginoo. Pagpasabut sa Biblikanhong Teksto Ang pagpanagna ni propeta Zacarias nahitabo sa dihang natapos na ang yugto sa pagkabihag sa mga Israelta didto sa Babilonia (post exilic period). Matod pa sa mga nagtulon sa Biblia (biblical scholars) kini mao ang panahon nga ang mga Hudiyo nahiuli na gikan sa pagkabihag sa Babilonia. Ang Diosong pagsabut ni propeta Zacarias nagtugma sa iyang ngalan diin nagkahulogan ug "The Lord Remembers" - ang Dios nahinumdom. Ang Dios nahinumdom sa iyang pakigsaad ug nagatuman niini. Sa libro sa Zacarias nagsaad ang Dios og kaluwasan gikan sa pagkabihag nila sa Babilonia, apil na niini ang pagpabarug pag-usab sa templo diin makasimba ang katawhan. Ang mao nga katumanan nagtumong sa ilang pag-ila sa daku nga gugma sa Dios nga napaila diha sa kaluwasan ug pagpasig-uli pinaagi sa usa ka Manluluwas. Ang libro sa kinatibuk-an nagtudlo sa pagkagamhanan sa Dios diha sa kasaysayan, diha sa katawhan ug sa kanasoran: kaniadto, karon ug umaabot.
L E N T S E A S O N 2 0 1 7 - N K Y E P a g e | 30 Ang texto sa Zacarias 9:9-10 - inila kaayo nga teksto nga nahitabo sa panahon ni Jesus, ilabina ang madaugong pagsulod niya sa Jerusalem ingon nga hari nga wala nagsakay og kabayo nga igugubat hinoon usa ka nati nga asno. Nagsulti kini kanato sa mapaubsanong pagpakigharong ni Jesus sa mga anaa sa gahum; ug baliktad kini sa nasabtan sa mga tawo. Sukwahi kini sa pamunoan ug kadaugan ni Alexander the Great kansang lapad nga gahum diha sa pagdominar (empire) sa kanasuran nga iyang napildi gibuhisan ug dugo. Ang Hari nga Mesiyas maghari uban ang kalinaw ingon nga pagtuman sa pakigsaad nga gibuhat sa Dios ngadto ni Abraham. Busa ang tanang anak nga babaye sa Zion ug Jerusalem gitawag alang sa pagsinggit sa kalipay para sa pag-abut sa ilang tinuod nga hari. Ang hari nga misunod sa kagustohan sa Dios. Ang Ebanghelyo sa atong Ginoo nga gisulat ni Juan lahi sa tulo ka mga nasulat nga ebanghelyo. Sa bisan asa nga mga panghitabo, ang iyang pagsaksi kang Jesus lahi kay sa uban tungod kay ang tumong sa ebanghelyo sumala ni Juan mao ang mga "signs" o timaan kabahin sa paglungtad ni Jesus - sa iyang misyon, sa taas nga paghisgut sa iyang mga nahimo nga nga puno sa mga pagtunlon-an. Nagsugod si Juan sa pagwali nga si Jesus naa na sukad pa sa sinugdanan ingon nga pulong sa Dios kinsa nahimong tawo ug nahimong kahayag sa kalibutan. Pagkahuman niini siya nagwali nga si Jesus Anak sa Dios nga gipadala sa Amahan aron sa pagtapos sa iyang buhat dinhi sa kalibotan. Ang himaya sa Dios makita diha kaniya. Ang panghitabo sa Juan 12:12-19 mao ang katumanan sa panagna ni Zacarias diin si Jesus miadto sa Jerusalem aron sa pag-atubang sa mga anaa sa gahom. Niini nga panahon, naay nadugang sa mao nga panagna: ang paggamit sa mga dahon o sanga sa palmera nga gamiton sa pagsaulog sa kadaugan; ang singgit sa katawhan nga nagdawat kang Jesus ug nagtawag kaniya nga "Hari sa Israel" nga sa katapusan mao ra usab ang nakapahadlok sa mga Pariseo. Kini nga bahin sa usa ka sinulat nagsulti kanato nga kon naa si Kristo sa sulod nato, bisan paman kon naghunahuna kita nga gamay kita, pero kon matinud-anon kita nga nagsunod Kaniya ug nagtuman sa Iyang mga pagtulon-an; ug nagpabilin kita nga mapaubsanon sama sa gihimo ni Jesus, makahimo usab kita sa pagharong sa mga gamhanan niining atong panahon karon. Magpabilin kita nga mapaubsanon diha sa pag-alagad sa Ginoo kinsa naghatag kanato sa kusog ug gahum aron mabuhat nato ang iyang misyon uban sa atong pagpamalandong ug pagpangita sa Iyang katuyoan niining panahon sa kwaresma. Companion Guide for the Teachers and Other Users Ang kataposang pag-adto ni Jesus sa Jerusalem diin anaa ang sentro sa pangagamhanan kaniadto sa mga Hudiyo, mao ang nagtapus sa Iyang maluwasnong misyon. Iyang nasuta nga ang pag-antos sa katawhan gipahamtang sa mga tawo nga naa sa gahum uban sa panagkunsabo sa gobyerno sa Roma. Sa katapusan, ang dalan sa Iyang misyon sa pagluwas midala kaniya ngadto sa mapait nga pagpakig-atubang sa nag-angkon sa pangkalibutanong gahum. Sa hunahuna ni Jesus iyang giila nga dili kini malikayan ug kinahanglan kini nga iyang atubangon. Kini nga importante nga yugto sa kinabuhi ni Jesus nagpapas sa panghunahuna nga ang presensya ni Jesus sa kalibutan usa ka "espirituhanong buluhaton" lamang ug walay labot ang kalibutanong pangagamhanan. Kon ang iyang misyon wala pa naglakip sa mga namunoan o sa mga tawo nga naghupot sa gahum, dili na unta importante alang kaniya ang pagkanaug gikan sa Galilea ug muadto pa sa Jerusalem tungod kay daghan naman ang iyang nadani nga mga katawhan nga mingtoo na kaniya. Ang mga tawo nga naa na sa
L E N T S E A S O N 2 0 1 7 - N K Y E P a g e | 31 syudad daw dili na maglangan pa sa pagpamati sa usa ka propeta nga gikan sa kabaryohan o kalungsuran ug walay ikapaila nga titulo o dokumento ingon nga lisensya sa iyang pagpanudlo. Tingali duna nay taga syudad sa Jerusalem nga nakadungog kabahin niya ug mitoo niya, apan sila nagpabilin lamang nga "midnight visitors" o bisita sa tago sama ni Nicodemus o dili ba kaha mga wala magpaila nga mga tigsuporta sama ni Jose nga taga Arimathea. Niabot usab sa hunahuna ni Jesus nga dili ang mga tawo ang mabasol o angayan mahayan sa ilang lisod, pit-os og makaluluoy nga kahimtang. Wala siya motoo nga sila nagkasakit, sila mga kabos, gipuy-an ug daotang espiritu tungod kay makasasala ug tungod niana gisilotan sila sa Dios. Hinoon, tungod kini kay gisalikway ug gipahimuslan sila sa mga awtoridad sa Jerusalem nga nagtagad lamang sa pag-atiman sa iyang maayong pagpakigrelasyon sa Roma ug nakaginansya sa bug-at nga mga buwis nga gipahamtang ngadto sa mga katawhan nga maoy hinungdan sa ilang mga kalisdanan. Si Jesus napuno sa kapungot ug misulod sa temple aron tumpagon ug papahawaon ang mga instrumento sa pagpahimulos bisan paman kon nasayud siya nga pagkahuman niini dunay buhaton ngadto kaniya ang mga anaa sa gahum. Apan iyang nahunahuna nga mas maayo nga iya kining buhaton ug andam siya moatubang sa mga resulta niini kaysa magpabilin siya sa iyang "comfort zone" didto sa Galilea. Alang kang Jesus, ang iyang pagsulod sa Jerusalem mao ang iyang yugto sa kadaugan alang sa iyang pagtuman sa misyon bisan unsa paman kon unsa ang mahitabo sa unahan. Ang iyang desisyon sa pag-atubang sa mga anaa sa gahom sa Jerusalem ug sa Roma mao ang kataposang bahin sa iyang tawag ingon nga mesiyas. Miboluntaryo siya sa paggakos sa kamatayon ug pagpahibalo sa paghukom sa Dios ngadto sa mga tawo nga dunay daku nga tulubagon tungod sa kalisdanan sa katawhan. Taliwala sa iyang pagka-walay sala diin siya gihukman nga patyon, ang mga anaa sa gahum nagpakita lamang sa ilang pagsalikway sa hustisya sa Dios, busa nawad-an na sila sa ilang gahum nga modumala sa katawhan. Nakuha sila sa lit-ag sa dautan ug nagpakita lang kini nga nagapos sila niini. Ang mga dautan nga namunoan mahimo gyud nga makapangulo ug makaangkon og gahum apan dili kini molungtad ug dili gayud motugot ang Dios nga magpabilin sila sa gahum nga mosul-ob og mascara nga sila daw sama sa Dios. Karon, gitawag ang iglesya sa mapadayunong pagsaksi alang sa pagpasinati sa hustisya sa Dios ilabina lambigit niadtong gipangpatay nga mga nagbarug sa kamatuoran ug mga inosente. Kon kini nga mga pagpamatay nahitabo hangtud karon, nagpakita lamang kini nga mahimo na natong masilip ang kamatuoran diha sa ilang pagpangulo - nga sila korakot, abusado, nagapangyatak, ug nagapanglimbong. Diha niini padayon kita nga molaum, nga diha sa panahon sa Dios (in God's own time) mahitabo na ang awit ni Maria: (Luke 1:52-53) "Gipukan niya ang mga hari nga gamhanan gikan sa ilang mga trono, ug gituboy ang mga mapaubsanon. Gibusog niya sa mga maayong butang ang mga gigutom ug iyang gipapahang mawa nga walay dala ang mga dato." I. Katuyoan: Pagkahuman sa pagtoon, ang mga magtotoon gipaabot nga: 1. Makadumdom sa madaogong pagsulod ni Jesus sa Jerusalem. 2. Makahibalo nga si Jesus ang bulahan nga mianhi sa ngalan sa Ginoo. 3. Mobuhat ug molihok sa ngalan sa Ginoo. II. Mga Panghunahuna: Si Jesus nga balaanon mianhi sa ngalan sa Ginoo. Mga Kagamitan sa Pagtuon: Biblia, mga dahon o dahon sa palmera, hulagway ni Jesus nga misulod sa Jerusalem nagsakay sa usa ka asno.
L E N T S E A S O N 2 0 1 7 - N K Y E P a g e | 32 III. Kasinatian sa Pagtuon: A. Pangabli Pagsimba 1. Pag-abi-abi. Pangutan-on ang mga bata kon unsa nga Dominggo karon. Unsay celebration sa Iglesya. Tagboon sila ug ingnon happy Palm Sunday! 2. Sing the following songs: "Ho-Ho-Ho-Hosanna" Ho-ho-ho-hosanna, ha-ha-ha-hallelujah! He, He, He, He saved me, I've got the joy of the Lord! (repeat song) "Hallelu, Hallelujah" Hallelu, hallelu, hallelu, hallelujah! Praise ye the Lord (2x) Praise ye the Lord, hallelujah! (3x) Praise ye the Lord! 3. Pag-ampo: Mahal nga Jesus, gidayeg ka namo niining nindot kaayo nga Dominggo nga among saulogon ang Domingo sa lukay. Mosinggit kami sa kalipay mahal nga Ginoong Jesus, kay nalipay kami nag-abi-abi nimo. Umari ka, Ginoong Jesus. Umari ka sa among taliwala. Umari ka ug sulod sa among mga kasingkasing. Maghari ka kanamo. Kini among mga pag-ampo sa imong ngalan. Amen. B. Pagpangandam Ipakita sa mga bata ang mga lukay u ipawara wara kini kanila. Pangutana: Nganong giwara wara nako kining mga dahon o lukay? Paminawa ang ilang mga rason. C. Yugto sa Pagkat-on: Pagsulti sa sugilanon "GIHULAMAN PARA SA HARI" Clip-clop, clip-clop, clip-clop, tingog kini sa kuko sa nating asno nga naglakaw sa abogon nga dalan. Sa iyang likod nagsakay ang tawo nga ginganlan og Jesus. Nianang buntag adunay miadto sa balay sa Tag-iya sa asno aron mohulam sa anak niini, kanang nati ug kanang wala pa gayod sukad masakyi. "Naa koy nating asno, bata pa siya ug lig-on. Makalakaw siya ug maayo paingon sa Jerusalem", ang tag-iya sa asno miingon. Busa ang nati nga asno gikuha sa iyang tangkal o kuadra ug gipalakaw padulong sa iyang kan-anan ug ngadto sa kadalanan sa Galilea. Mihunong sila sa dapit nga nagpundok ang mga tawo ug ang mga nagdala sa nati nga asno miingon, "Jesus! ania na ang asno nga imong gikinahanglan!" Gihapinan sa tag-iya ang likod sa asno ug misakay si Jesus. Ang Iyang mga higala misunod kaniya. Ang asno lagsik kaayong milakaw ug taud taud daghang mga tawo nagdagan paingon kanila. Nagwarawara sila ug mga palwa ug dahon. Ang uban naghapin sa ilang mga sinina sa dalan aron maagian sa asno. Naninggit sila sa kalipay, "Dalaygon, dalaygon ang ngalan sa Ginoo. Bulahan siya nga mianhi sa ngalan sa Ginoo. Ang Dios manalangin sa Hari sa Israel!" Ug ang nati nga asno nakadungog niini, sa iyang hunahuna miingon, "Si Jesus hari? Wala siya magsakay ug kabayo nga igugubat sama sa mga hari hinoon mipili siya nako." Ang nati nga asno mipataas sa iyang ulo uban ang garbo ug mipadayon paglakaw paingon sa ganghaan sa Jerusalem. Pirting lipaya sa nating asno!
L E N T S E A S O N 2 0 1 7 - N K Y E P a g e | 33 D. Pagpalalom nga bulohaton / Pagpaambit 1. Kinsa ang hari nga moadto sa Jerusalem? 2. Nganong si Jesus mao ang atong hari? 3. Asa nagpuyo ang hari? 4. Unsay mahitabo kon si Jesus nga hari mopuyo sa atong kasingkasing? E. Pagkaplag sa kamatuoran sa Biblia Isulti: Si Jesus mao ang pinalanggang anak sa Dios kinsa mianhi ug mipuyo uban kanato ug nagapanalangin kanato. Si Jesus nga dalaygon mianhi sa ngalan sa Ginoo. Kon atong pasudlon si Jesus sa atong kasingkasing makahimo kita ug mga butang nga makabulahan sa ubang mga tawo. F. Paggamit sa kamatuoran sa Biblia 1. Pahunahunaa sila ug usa ka butang nga ilang mahimo sa ngalan sa Ginoo nga magapanalangin sa uban. 2. Ipawara-wara sa mga bata ang mga lukay ug dahon samtang magmartsa sila mahimong libot sa ilang klasehanan o sa gawas sa simbahan, ug mosinggit "Hosanna" ug isulti ang ilang himoon sa ngalan sa Ginoo. Pananglitan: Hosanna! Ako mopaambit sa uban. G. Panapos nga pagsimba 1. Dasiga ang mga bata sa pagsag-ulo niini nga bersikulo: "Dalaygon ang Dios, bulahan siya nga mianhi sa ngalan sa Ginoo!" (Juan 12:13b) 2. Awit: "Ho-ho-Hosanna" 3. Pag-ampo : Mahal nga Ginoong Jesus, ikaw ang hari sa among mga kasingkasing. Tudloi kami nga mahimong panalangin sa uban nga mga kabataan. Himoa kami nga maayong ehemplo ngadto sa among mga higala, classmates, ug among mga silingan. Sa imong ngalan kami nag-ampo. Amen